title: Bobi Sivén

text: Heti saavuttuaan Repolaan joulunpyhien 1919 jälkeen Siven sai käsiteltäväkseen ns. ruman jutun. Kyseessä oli ryöstömurha, jossa epäilty oli suomalainen jääkärivääpelinä esiintynyt suojeluskunnan harjoituspäällikkö August Viitanen. Joulukuussa 1919 Repolan suojeluskunta pidätti kaksi bolševikeiksi epäiltyä venäläistä Mihail Nikolnikov ja Ilja Bogdonov, joilla oli mukanaan suuri summa ruplia. 16. joulukuuta August Viitanen ja repolalainen suojeluskuntalainen Nikolai Höttönen lähtivät viemään vankeja valkoisten venäläisten vartiolle Muujärvelle, mutta pian repolalaiset löysivät ammutut ruumiit ryöstettyinä metsästä. Lisäksi murhaan sotkeutui Repolan Rautavan jälkeen ja ennen Sivénin tuloa nimismiehenä toiminut repolalainen jääkärivääpeli, mutta jääkärivänrikkinä esiintynyt Ville Mauranen, joka oli myöntänyt passit Viitaselle ja Höttöselle pakomatkaa varten. Sivén tiesi, että juttu oli paras selvittää mahdollisimman nopeasti ja siististi, jotteivät repolalaiset hermostuisi ja Itä-Karjalan politiikkaa vastustaneen vasemmiston lehdet olisi saaneet tapauksesta propaganda-asetta. Sivén vangitsi kunnantalolle Viitasen, Höttösen, Maurasen ja vielä suojeluskunnan paikallispäällikön repolalaisen Paavo Höttösen, jota epäili yllyttäjäksi murhaan. Sivén piti viisaasti psykologisen moraalisaarnan ja sai Viitasen tunnustamaan. Myöhemmin maaliskuussa 1920 Sivén toimi syyttäjänä oikeudenkäynnissä, jossa Viitanen tuomittiin elinkautiseen, Nikolai Höttönen kahdeksi vuodeksi ja Mauranen vuodeksi vankilaan, mutta Tarton rauhan takia vangit vapautettiin jo saman vuoden lopussa. Paavo Höttönen vapautettiin syytteistä.


title: Bobi Sivén

text: Nuori idealistinen nimismies H. H. Sivén saapui Repolaan suunnitelmanaan laaja uudistusohjelma, jonka keskeinen osa oli maanomistusolojen uudelleenjärjestäminen. Kuitenkin Sivénille selvisi erinäisten sotkujen ja juuri tämän ryöstömurhan kautta, kuinka sekavat oltavat Itä-Karjalassa ja Suomen suojelusalueilla oli. Pian Sivén ajautui kahnauksiin työnantajansa Itä-Karjalan toimituskunnan ja sitä kautta Suomen hallituksen kanssa. Erityisesti aatteenmiehenä Sivén otti yhteen valtion ja toimituskunnan byrokraattien sekä reaalipoliitikkojen kanssa. Sotku alkoi, kun Sivén huomasi, että Repolan elintarvikeasioita hoitanut Porajärven nimismies Mikko Terho oli jättänyt työnsä jäljiltä huonon tilikirjanpidon ja kuittiselvennyksen. Sivén kanteli tästä laittomasta toiminnasta ja Terho hyökkäsi häntä vastaan. Lopulta toimituskuntakin yhtyi Sivénin arvosteluun kuultuaan tämän arvostelleen toimikunnan ja hallituksen reaalipolitiikkaa repolalaisten kokouksissa. Välit tulehtuivat Suomen valtion byrokraattien kanssa, mutta Sivéniä ei voinut ajaa pois virastaan, koskaan tämä nautti erittäin suurta luottamusta, suosiota ja arvostusta repolalaisten keskuudessa. Toimikunta lopulta myönsikin Sivénin ansioitumiset repolalaisten kanssa, eikä toimiin Sivéniä vastaan lähdetty.


title: Bobi Sivén

text: Yksi Sivénin kanteluista, joka tuotti tulosta oli ns. Arranmaan juttu, jossa Sivén katsoi puutavarakauppoja tehdyn repolalaisille aivan liian huonoin ehdoin. Kaiken lisäksi hakkuuta oli toteutettu huonosti ja repolalaiset olivat harmissaan metsänhaaskuusta. Suomen valtio oli tehnyt sahatavarakaupat V. K. Arranmaan nimellä Repolan kunnan kanssa alkuvuodesta 1920, jolloin kunnan taloudellinen tila oli huono. Repolalaiset olivat aluksi tyytyväisiä kauppoihin. Kauppahinta vähennettiin Repolaan toimitetuista elintarvikkeista, mutta kun puutavaran arvo nousikin vuoden aikana nopeasti, ei kauppasopimus repolalaisista enää tuntunut edulliselta. Kaiken lisäksi metsätyömiehet saivat liian vaatimatonta palkkaa. Sivén puolusti repolalaisia ja sai muutettua sopimuksen heille paremmaksi. Tämä vahvisti entisestään Sivénin vankkaa suosiota repolalaisten keskuudessa.


title: Bobi Sivén

text: Helmikuussa 1920 Sivén joutui organisoimaan Repolan ja sen alueen puolustuksen. Puna-armeija oli hajottanut valkoisten venäläisten joukot Muurmannilla, ja nämä alkoivat paeta kenraali Skobletsinin johdolla kohti Repolaa ja Porajärveä vetäen samalla bolševikkejä perässään. Repolan komennuskunnassa oli vain 27 miestä ja Porajärvellä vain noin 150, joten Sisä-Suomesta alueelle siirrettiin rajavartiojoukkoja ja kaksi pataljoonaa. Sivén oli pulassa, kun Repolaan ja Porajärvelle alkoi tulvia yhä enemmän nälkäisiä ja surkeita valkoisia venäläisiä sotilaita sekä pakolaisia. Suomalaiset joutuivat bolševikkien kanssa yhteenottoihin, kunnes Kalevalan päivänä 28. helmikuuta 1920 alkoivat todelliset suuret taistelut puna-armeijaa vastaan Porajärven suunnalla. Sivén joutui ottamaan siviiliviranomaisena vastuun pakolaisista. Tilanne maalis-huhtikuussa Repolassa oli todella kriittinen, vaikka suomalaiset pysäyttivät 1 200 miehen ja neljän tykin vahvuiset puna-armeijan joukot Soutajärven-Jänkäjärven seudulle vain 4 km:n päähän Porajärven kirkonkylästä. Sivén yritti organisoida alueen suojeluskuntalaisista tiedustelujoukkoja, jotka ottaisivat vastaan vihollisten etujoukot, mutta tästä ei tullut mitään. Hän totesikin, että tilanne oli sama kuin syksyllä 1918 Uhtualla ja kirjoitti: "Karjalan kansa ei ole sotaista. Kun tulee kriitillinen tilanne niin heidän vilkas mielikuvituksensa jähmettää tahdonvoiman. Tämä on kai syynä siihen, että se kautta koko historian ajan on näytellyt tuota alistuvan osaa." Sivén ehti jo todeta 5. huhtikuuta: "Suur-Suomi-aate on nyt kärsinyt täydellisen haaksirikon", mutta pian bolševikit lopettivat hyökkäykset Suomen suojelusalueille. Sivén kuitenkin päätti, että lähtisi Itä-Karjalasta asevelvollisuuden suoritettuaan ja lykkäisi varsinaiseen politiikkaan osallistumistaan.


title: Bobi Sivén

text: Sivénille ja muille heimoaktivisteille oli tulossa tuskalliset ajat, kun rauhanneuvottelut Tartossa käynnistyivät ja näytti siltä, että Itä-Karjalan kansalle hädin tuskin saataisiin edes autonomia. Eräät poliitikot, kuten erityisesti J. K. Paasikivi, aikoivat antaa Itä-Karjalan, käytännössä suomalaissuojeluksessa olevat Repolan ja Porajärven kunnat, Neuvosto-Venäjälle Petsamon vastineeksi. Sivén ei voinut hyväksyä tällaista reaalipolitiikkaa, jossa karjalaiset oli houkuteltu tyhjillä lupauksilla Suomen valtion pantiksi neuvotteluja varten. Tämä pantti sitten vaihdettaisiin taloudellisesti arvokkaampana pidettyyn Jäämeren rantaan. Tällaista "heimopetturuutta" Sivén ei voinut hyväksyä, kaiken lisäksi, kun karjalaiset olivat alkaneet kiinnostua kansallisesta vapaustaistelusta. Esimerkiksi maalis-huhtikuun vaihteessa "Vienan Karjalan väliaikainen toimikunta" eli Vienan Karjalan väliaikainen hallitus kutsui Uhtualle koolle 117 edustajan maakuntapäivät eli parlamentin, joka päätti erottaa Vienan Karjalan Venäjästä. Venäläiset rankaisivat tästä päätöksestä ryöstelyllä ja sotatoimilla, ja väliaikainen hallitus pakeni juhannuksena Suomeen.


title: Bobi Sivén

text: Pitkin kevättä ja kesää 1920 Sivén teki Ulkoministeriölle ehdotuksia Itä-Karjalan vapauttamiseksi ja sen vapautusliikkeen tukemiseksi. Sivén sai Ulkoministeriöstä koko ajan hyvin tietää kuinka neuvottelut Tartossa etenivät ja hän tiesi, etteivät asiat olleet hyvin. Hän kävikin Holstin luona Ulkoministeriössä neuvottelemassa siitä, että tulisi hyödyntää Itä-Karjalassa Neuvosto-Venäjän ja Puolan välistä sotaa. Sivén alkoi laatia kesällä-syksyllä karjalaispakolaisten huonosti aseistettujen joukkojen johtajan jääkärikapteeni Kalle Matan kanssa Karhunpesäsuunnitelmaa, jonka tavoitteena oli synnyttää aseellinen painostuspolitiikka, jossa karjalaiset nousisivat vapaustaisteluun. Näin Suomi saisi painoarvoa vaatimuksilleen Itä-Karjalan suhteen. Sivén ei ainakaan joka tapauksessa kestänyt ajatusta, että Repola ja Porajärvi jätettäisiin Neuvosto-Venäjän armoille.


title: Bobi Sivén

text: Kesäkuun alussa 1920 Sivén teki viikonpituisen virkamatkan pitäjän ympäri. Hän määräsi lusmalaiset rakentamaan kyläänsä tiet ja valvoi Kiimasvaarassa Repolan ja Suomalainen Puuliike Oy:n välisiä kauppoja. Kesäkuun puolessavälissä Repolaan 79 puna-armeijaan ottoa paenneesta karjalaisesta Sivén osan otti maatöihin Repolaan ja suurimman osan lähetti Lieksaan. Ahkeralla Sivénillä riitti töitä, kun hän raportoi tiedustelutoiminnasta Ulkoministeriöön, järjesti yhteydenpidon Uhtuan ja Repolan välille, suoritti poliisikuulusteluita tulipalon ja kuolleen tyttölapsensikiön takia. Sivén ratkoi toki myös tavallisia riita-asioita. Hoidettavanaan hänellä oli myös Repolan piirin majoitusasiamiehen tehtävät. Kuun aikana Sivénille saapui 42 virkakirjettä ja hän lähetti 49. Sivénin toiminnan ansiosta repolalaiset olivat varmempia halustaan kuulua Suomeen kuin koskaan.


title: Bobi Sivén

text: Vapaa-aikansa Sivén käytti kansanperinnettä ja runoja keräillen. Hän ystävystyi syvästi erään Repolan kansanjohtajan Pekka Kyöttisen isän Konoi Kyöttisen kanssa. Konoi Kyöttisen kanssa Sivén kalasteli, tervasi veneitä ja keräsi tältä muistiin sananlaskuja, runoja ja kansantietoutta. Sivén suostui myös ottamaan osaa aktiivisesti repolalaisten juhlajärjestelyihin. Samalla Sivén karjalaistui erittäin nopeaa tahtia. Rutiinihommat vähenivät, kun Sivén sai loppukesästä apulaisnimismiehen, joka oli aluksi hänen vanha Norssin koulukaverinsa, lakitieteen ylioppilas Jaakko Sadeniemi. Myös Bobin sisko Anna Sivén kävi tutustumassa Repolaan.


title: Bobi Sivén

text: Sivén halusi jatkaa humanistisia opintojaan yliopistossa syyslukukaudella ja haki eroa nimismiehen tehtävästä. Sivénille myönnettiin ero 15. syyskuuta lähtien, mutta Sivén päätti jäädä kuullessaan rauhanneuvotteluiden kulkevan kohti ratkaisua. Syksyyn mennessä Kalle Matan karjalaisjoukotkin oli jo lyöty takaisin Suomen puolelle. Syyskuun puolessa välissä alkoi selvitä, että Suomen hallitus aikoi jättää repolalaiset venäläisten käsiin. Repolassa, karjalaispiireissä ja heimoaktivistien keskuudessa syntyi ahdistus ja paniikki. Repolalais- ja karjalaislähetystöt ravasivat Helsingissä ja kuuntelivat hallituksen päätöksiä kauhun valtaamina kuin kuolemaan tuomitut. Kohtelu oli monesti tylyä, erityisesti vasemmistolta. SDP:n kansanedustaja Hannes Ryömä sanoikin repolalaisille: "Gylling hoitaa teidän asiat paremmin kuin koskaan Suomen porvarit." Historian valossa tarkasteltuna ja tuolloinkin Ryömän lausunto oli erittäin välinpitämätön ja törkeä, varsinkin, kun tiedetään mikä repolalaisten kohtalo oli Neuvosto-Karjalassa. Lähetystöt jakoivat pääasiassa Sivénin kirjoittamaa muistiota "Repolan ja Porajärven kysymys on kansallinen kysymys", jossa katsottiin olevan kysymys Suomen kunniasta, heimotoiveiden kohtalosta ja kansallisesta itsetunnosta. Karjalan hylkääminen olisi Sivénin mukaan myös Suomen kansakunnan tuho. Sivén kirjoitti vielä Holstille muistion, jossa ehdotettiin neuvotteluasetelmien parantamista siten, että Suomen vakinainen sotaväki miehittäisi Kiimasjärven kylän ja painostaisi näin bolševikkien eteläistä selustaa. Tämä ei johtanut toimiin, mutta Holsti lähetti muistion yleisesikuntaan.


title: Bobi Sivén

text: 21. syyskuuta Repolassa järjestettiin kunnan edustajakokous, joka päätti yksimielisesti Repolan pysyvän vanhassa päätöksessään pysyä Suomen yhteydessä. Sivén oli edustajakokouksen keskeinen puuhamies. Edustajakokous ilmoitti, että se taistelisi mieluummin epätoivoisesti kuin alistuisi raakaan neuvostoterroriin. Edustajakokous ilmoitti ulkoministeriölle ja tiedotusvälineille repolalaisten nojaavan kansalliseen itsemääräämisoikeuteen ja uskovan, että Suomi vielä estäisi "Karjalan väestön joutumisen Venäjän punaisen laavavirran pyörteisiin".


title: Bobi Sivén

text: Syys-lokakuun vaihteessa Repolassa toimitettiin vaalit, jossa valittiin 12-henkinen Repolan toimituskunta, joka julistautui Repolan ainoaksi hallitukseksi ja otti hoitaakseen Itä-Karjalan toimituskunnan ja kunnanvaltuuston tehtävät. Puheenjohtajaksi tuli Pekka Kyöttinen, kansliapäälliköksi Paavo Höttönen ja voimakkaaksi taustavaikuttajaksi Bobi Sivén. Repola irtautui tällä toimituskunnan päätöksellä Suomen valtiosta ja julistautui Suomesta ja Venäjästä riippumattomaksi. Toimikunnan lähetiksi Helsinkiin lähetettiin kunnallislautakunnan jäsen F. V. Netsäinen, jonka tuli erityisesti pitää yhteyttä Suunta-lehden aktivisteihin, kuten Kai Donneriin ja Sivénin hyvään aktivistiystävään Toivo Kaukorantaan. Sivén sai kyllä itsekin juosta repolalaisten asioilla Helsingissä koko syksyn 1920.


title: Bobi Sivén

text: Tilanne oli kyllä niin epätoivoinen, että Sivén tiedusteli ystävältään Repolan kirkkoherralta Mikael Fiiliniltä suunnitelmistaan ampua itsensä vastalauseeksi Tarton rauhalle. Fiilin käski Sivéniä lopettamaan lapselliset puheet ja sanoi, että Karjalan asioiden muuttuessa juuri Sivénin kaltaisia miehiä tarvitaan. Sivén kysyi Fiiliniltä vielä myöhemmin uudestaan, mutta tämä käski ystäväänsä lopettamaan tuollaiset puheet, jotka suunnittelivat Jumalan antaman lahjan riistämistä. Sivén ilmeisesti samalla myös suunnitteli liittymistä ortodoksiseen kirkkoon, jonka toimintaa hän oli Repolassa aktiivisesti tukenut. Samoin hän oli edesauttanut siveellisyyttä ja raittiutta koko pitäjässä. Fiilinhän palkitsikin Sivénin myötämielisyydestään ortodokseille praasniekkajuhlien jumalanpalveluksessa erityisellä tunnustusleivällä, mikä oli erittäin harvinainen kunnianosoitus luterilaiselle.


title: Bobi Sivén

text: 9. lokakuuta kansanäänestyksellä valittu Repolan hallitus, Repolan toimituskunta määräsi Sivénin ja Netsäisen "edustajikseen Suomen Hallituksen, Vienan- ja Aunuksen-Karjalan hallintoelinten sekä Suomessa olevien ulkovaltojen edustajien luo avonaisilla valtuuksilla". Tarton rauhan solmimisen päivänä 14. lokakuuta Sivén ja Mata loivat muistion, jota voidaan pitää karhunpesäsuunnitelman ensimmäisenä luonnoksena. Suunnitelma oli kuitenkin idealistinen ja perustui siihen, että 800 Matan miestä hyökkäisi Muurmannille päivän aiheuttaen kansannousun. Aunuksen retken esikuntapäällikkö jääkärikapteeni Ragnar Nordström neuvoi Sivéniä realistisemmalle kannalle kirjoittaen tälle rahoituksen tärkeydestä.


title: Bobi Sivén

text: Sivén alkoi suunnitella varsinaista karhunpesäsuunnitelmaa Repolan toimikunnan kansliapäällikön ja Repolan suojeluskunnan paikallispäällikön Paavo Höttösen kanssa. Ilman Sivéniä ja Höttöstä Repolalla ei olisi ollut mitään puolustussuunnitelmaa sen Tartossa päätetyn kohtalon tultua ilmi. Höttönen otti käytännössä koko vetovastuun Repolan puolustuksen järjestämisestä. Pääideana oli metsätyöt ja tukkikaupat, joilla kerättäisiin sotilaat eli metsätyömiehet ja rahoitettaisiin samalla repolalaisten vastarinta. Suunnitelmasta olisi syntynyt karhunpesä, jota olisi voitu puolustaa kevääseen 1921 asti ja odottaa muita Neuvosto-Venäjällä tapahtuvia kapinoita. Höttösellä oli suhteita matruuseihin ja hän oli ilmeisesti tietoinen Kronstadtin kapinan suunnittelusta. Sinnikkäällä repolalaisten ja karjalaisten taistelulla luotaisiin Karjalan kansalle urhoollinen vapaustaistelu – tai ainakin sen yritys, josta kansa voisi myöhemmin ammentaa voimaa kansalliseen taisteluun. Ideana oli myös, että Suomi kiinnostuisi ja auttaisi jälleen Itä-Karjalaa, kun se näkisi, että karjalaiset panisivat uutta vallanpitäjää vastaan hanttiin.


title: Bobi Sivén

text: Toimikunta hyväksyi karhunpesän tukkikaupat ja samalla koko karhunpesäsuunnitelman 25. marraskuuta edustajainkokouksessa, jossa Repolan toimituskunnalle myönnettiin äänin 48–17 uudella hallintosäännöllä diktatoriset valtuudet päättää Repolan kohtalosta. Samassa kuussa Sivén pestasi heimoystävä Jalmari Takkisen apulaisekseen. Jo 12. marraskuuta Sivénille oli myönnetty jälleen ero Repolan nimismiehen tehtävistä, mutta se oli muodollista. Sivén jatkoi nimismiehen tehtäviä Takkinen ja konstaapeli Eemil Huhtala apunaan. Tosin virallisesti Sivén oli nyt ulkoministeriön virkamies ja Suomen tasavallan virallinen edustaja Repolassa ja Porajärvellä. Ulkoministeriö yritti tehdä Sivénistä myös Repolan ja Porajärven Suomen konsulia, joka varmistaisi rauhansopimuksen toteuttamisen tuolla alueella. Sivén kieltäytyi kuitenkin jyrkästi ja ilmoitti: "En katso voivani itse ruveta parsimaan sen politiikan tuloksia, jota olen vastustanut."


title: Bobi Sivén

text: Sivén kertoi rehellisenä miehenä karhunpesäsuunnitelmasta ulkoministeri Holstille. Rauhanomaisesti Repola ja Sivén yrittivät vaikuttaa lähettämällä eduskunnalle Tarton rauhansopimuksen päivänä ilmeisesti Sivénin kirjoittaman sähkeen, jossa toivottiin, ettei eduskunta vahvistaisi rauhaa, jossa "Karjalalle luetaan kiduttava kuolemantuomio. – – Tiedämme, että pyydämme veljeskansalta paljon, enemmän kuin olemme ansainneet, mutta äärimmäinen inhimillinen hätä pakottaa meidät rukoilemaan armoa", sähkeessä anottiin. Ratifioinnin jälkeen Repolan toimikunta ilmoitti, että Repolan tahto kuulua Suomeen oli lopullisesti rauennut ja toi julki "kiitollisuutensa Suomen hallitukselle ja Suomen kansalle siitä ajasta, jonka se on saanut nauttia Suomen sotilaallista suojaa ja jonka kestäessä sen oman kansallisen elämän perusta laskettiin".


title: Bobi Sivén

text: Suunnitelma kuitenkin kehittyi hyvin. E. E. Kailan Jääkäritoimisto lähetti Repolaan 500 kivääriä ja 100 000 patruunaa. Lieksan ja Joensuun alueen sotilasviranomaiset saatiin ummistamaan silmät asekuljetuksilta. 16. joulukuuta Bobi Sivénin Paavo-veljelleen kirjoittamassa kirjeessä Sivén kertoi, että metsää oli saatu myytyä kahden miljoonan markan arvosta. Työtä riitti ja Sivén oli vielä toiveikas. Joulukuussa 1920 Sivén vietti Eemil Huhtalan kanssa Porajärvellä viikon ja muodosti alueella 60-miehisen joukon, joka vetäytyisi merkin saatuaan karhunpesään, Repolaan. Muuten Sivén ja Huhtala päättivät jättää Porajärven suosiolla bolševikeille. Passiivisella Porajärvellä käynti kuitenkin masensi Sivéniä ja matkan jälkeen hän sanoi epätoivoisena Huhtalalle: "Olisi parasta laskea kuula kalloonsa, eihän sitä ilkiä palata Suomeen. Uskotko Huhtala sitä?". Huhtala vastasi, ettei Sivén ajatellut asiaa noin, mutta Sivén vain valitti väsymystään.


title: Bobi Sivén

text: 31. joulukuuta Repolan kunnantalolla laskettiin alas Suomen lippu. Sivén totesi ystävälleen: "Veli, en jaksa kärsiä tätä häpeää. Karjalan asia on henkeni arvoinen. Repolasta poistun viimeisenä ja tuskin silloin elävänä". Sivén kuitenkin päätti vielä yrittää karhunpesäsuunnitelmaa. Jos suunnitelma ei tuottaisi tulosta, olisi oman henkilökohtaisen ratkaisun aika.


title: Bobi Sivén

text: Joulukuun lopulla aktivistien ja karjalaisten rivit alkoivat rakoilla. Mannerheim ei ollut innostunut karhunpesäsuunnitelmasta, samoin karjalaiset alkoivat miettiä jos Edvard Gyllingin Karjalan työkansan kommuuni pitäisikin lupauksensa. Lopulta tammikuun alkupäivinä suunnitelma romahti. Karhunpesäsuunnitelmaa varten Lieksaan kuljetettujen aselaatikkojen sisältö päätyi julkisuuteen. On epäilty, että paikallisten kommunistien ansiosta. 6. tammikuuta 1921 ulkoasiainministeri Holstin apulainen, ulkoasiainministeriön ensimmäinen sihteeri varatuomari Arne Broms vaati Sivéniltä selvitystä asekuljetuksista. Sivén myönsi, että Repolaan oli kuljetettu 500 kivääriä, mutta ei pitänyt tiedustelua vakavana, koska ulkoministeriö tiesi kaiken karhunpesäsuunnitelmasta. Silti Sivén vastauskirjeessään ilmoitti eronpyyntönsä ja esitti toivomuksensa Repolaan jäämisestä siviilihenkilönä. Sivén ilmoitti mieluummin kuolevansa kuin palaavansa Suomeen. Tällä Sivén tarkoitti lähinnä karjalaisten rinnalla aseellisessa taistelussa kaatumista. Ulkoministeriö ja Sivénin läheisen heimoaktivistiystävän Toivo Kaukorannan luottamus karhunpesäsuunnitemaan oli mennyt. Lopulta Sivén kutsuttiin Helsinkiin, mutta hän ei koskaan sinne ehtinyt lähteä, kun tapahtui lopullinen käänne.


title: Bobi Sivén

text: Repolan toimikunnan jäsenet, Repolan sotilaskomennuskunnan päällystö ja joukko repolalaisia oli kokoontunut juhlimaan ortodoksista joulujuhlaa karjalaiseen tapaan Repolan kirkonkylän kansakoululle 8. tammikuuta. Puolelta öin, kun Sivén oli jo mennyt nukkumaan, Höttönen esitteli taskuasettaan, joka kuitenkin laukesi aiheuttaen luodin tunkeutumisen hänen vatsaansa. Repolasta lääkäri oli jo lähtenyt, joten Höttöstä lähdettiin viemaan reellä Lieksaan, jonka edustalla Höttönen kuoli vammoihinsa aamuyöllä 9. tammikuuta.


title: Bobi Sivén

text: Höttösen kuoleman myötä Repolan johto, Sivén ja karhunpesäsuunnitelma romahti hetkessä. Karjalaiseen tapaan kuuluu valvoa vainajan vierellä tietty määrä öitä. 11. ja 12. päivän välisenä yönä oli Sivénin vuoro. Neljältä Jalmari Takkinen tuli vaihtoon. Sivén meni nukkumaan ja antoi tälle paperikasan, johon kuuluneesta kirjeestä Takkinen ehti nähdä sanat "tunnen loppuni lähestyvän". Jo edellisen päivän iltana Sivén oli todennut Netsäisen ja Takkisen kanssa keskustellessaan toimikunnan kansliahuoneessa, että oli hyvin vaikea tehdä harkittua itsemurhaa. Seuraavan tapahtuman jälkeen Takkinen huolestui entisestään esimiehensä voinnista.


title: Bobi Sivén

text: Kello kuudelta aamulla 12. tammikuuta Repolaan tuli ulkoministeriön sähke. Takkinen alkoi purkaa salakirjoituksella kirjoitettu sähkettä. Sivén tuli unettomuudestaan vihaisena katsomaan Takkisen työtä. Takkinen luki viestin alun, jossa luki: "Erikoisten syiden takia on teidän ehdottomasti tehtävä kaikki voitavanne estääksenne repolaisten ja porajärveläisten aseistautumista." Tällöin kiihtynyt Sivén ravasi huonetta edestakaisin ja vetäisi seinällä roikkuneesta kotelosta 9-millimetrisen Luger Parabellum -sotilaspistoolinsa ja latasi sen. Takkinen katsoi ihmeissään, jolloin Sivén laski pistoolin koteloonsa.


title: Bobi Sivén

text: Vielä puolen päivän aikaan Takkinen näki Sivénin seisomassa toimikunnan toimistotalon rappusilla ruotsalainen vaalea sotilasturkki päällään. Sivén antoi Takkiselle tehtäväksi järjestää repolalaisten passinleimaukset ja muut perusasiat sekä keskustella Joensuusta saapuneiden Höttösen omaisten kanssa. Lähtiessään Sivén puristi Takkista lujasti kädestä ja ilmoitti menevänsä kirjoittamaan kunnantalolle, koska siellä oli rauhallisempaa.


title: Bobi Sivén

text: Iltapäivällä Sivén kävi ystävänsä kirkkoherra Fiilinin luona. Kirkkoherra huomasi Sivénin olleen hermostunut, mutta ajatteli sen johtuneen seuraavana päivänä 13. tammikuuta pidettävistä Höttösen hautajaisista. Samalla Sivén kävi samassa talossa asuneen kunnankirjuri Feodor Hippisen luona ja hyvästeli tämän tyttövauvan, joka oli myös Sivénin kummityttö, kahteen kertaan hellästi ja syvästi tuuditellen.


title: Bobi Sivén

text: Seitsemältä illalla Sivén kävi päivällisellä asuinpaikassaan kauppias Andrei Maurasen luona. Sivén kävi tapansa mukaan maate penkille ja laittoi asiakirjasalkkunsa tyynyksi. Sivén oli jo kysynyt aiemmin samaan aikaan kauppiaanrouvalta Pelagia Mauraselta, kuka pesisi hänen ruumiinsa, jos hän sattuisi kuolemaan. Rouva Mauranen oli luvannut tehdä sen. Päivällisen jälkeen Sivén tavallaan hyvästeli F. V. Netsäisen tyttären ja Pelagia Maurasen veljentyttären, Nasti Netsäisen pitämällä tätä syykyssä ja pyytämällä tätä laulamaan kappaleen "Oli mulla aarre kaunis". Maurasen ja Netsäisen emännät kehottivat väsyneen oloista Sivéniä menemään nukkumaan, mutta tämä ilmoitti menevänsä vielä kunnantalolle. Vaikka Sivénin teot ja lausahdukset 11. ja 12. päivänä viittasivat tulevaan, ei kukaan arvannut Sivénin ratkaisua.


title: Bobi Sivén

text: Kunnantalolle Sivén saapui hieman jälkeen kahdeksan. Hän meni elintarvikelautakunnan huoneeseen ja asetti pöydän sekä tuolin uunin eteen. Viereiselle tuolille Sivén asetti pistoolin, jota yritti epätoivoisesti piilotella aina kun uunia lämmittänyt leskirouva Katariina Simanainen saapui kohentamaan uunin tulta. Kymmeneltä Simanainen toivotti Sivénille hyvää yötä. Kirjuri Hippinen kävi myös huoneessa ja näki, että Sivén oli erittäin hermostunut; tämä siirteli pyöri tuolillaan, katseli tuleen ja siirsi aina paperinsa syrjään, jos Hippinen lähestyi tätä. Siimanaisen lähdön jälkeen Hippinen kävi vielä huoneessa. Sivén kysyi tältä Höttösen syntymävuotta ja pyysi Hippistä menemään nukkumaan toivottaen hyvää yötä. Hippisen lähdettyä huoneesta kuului 9-millisen Luger Parabellumin laukaus kello 22.15.


title: Bobi Sivén

text: Työtoverit ryntäsivät huoneeseen ja löysivät välittömästi laukaukseen menehtyneen Bobi Sivénin, jonka pää roikkui yli selkänojan toinen käsi heiluen rentona ja toinen pysyen sylissä. Sivén oli ampunut Eugen Schaumanin tavoin itseään sydämeen. Pistooli lojui lattialla. Luoti oli mennyt välittömästi tappaen rinnan läpi ja upoten hirsiseinään. Pöydällä oli Sivénin kirjoittamat konstaapeli Eemil Huhtalalle kirjoitettu lappu, jossa Sivén kiitti ystäväänsä ja lahjoitti tälleen pistoolinsa, ja seitsemän kirjettä:


title: Bobi Sivén

text: Avoimessa kirjeessään ulkoministeri Holstille Sivén selvitti, että kyseessä oli harkittu itsemurha, joka oli tehty sovintouhrina tuskasta ja häpeästä. Sivén ilmoitti, ettei voinut kunnian miehenä toteuttaa ulkoministeriön käskyä estää karjalaisten aseellinen vastarinta. Kirjeessä selviää kuinka Sivén oli alistunut kohtaloonsa ja siihen, ettei Repolan politiikasta ja vapaustaistelusta tulisi mitään, kun Höttönen oli saanut surmansa. Holsti luonnehti kirjettä "pateettisimmaksi kirjeeksi, jonka oli koskaan lukenut". Äidilleen, Siiri Sivénille 11. tammikuuta kirjoittamassaan kirjeessä Sivén ei kirjoittanut itsemurhasuunnitelmista, vaan vakuutteli tälle rakkauttaan ja toivotti kirjeen lopuksi: "Jää nyt hyvästi Mami rakas ja hyvää yötä!" Asekuljetusten ja -kätköjen paljastumisesta Sivén kirjoitti vain: "Saa nähdä mitä nyt tästäkin jutusta tulee." Paavo Sivénille kirjoittamassaan kirjeessä Bobi Sivén kiitteli rakkaan veljensä ystävyyttä ja pyysi tätä huolehtimaan Siiri-äidistä sekä hoitamaan muutaman talousasian. Aschanille ja Mauraselle kirjoitettujen kirjeiden sisältöä ei tiedetä. Samoin Sivénin rakastetulleen Kaisa Sibeliukselle lähettämä kirje on kadonnut. Samoin Sibelius on repinyt kaikki päiväkirjansa sivut näiltä ajoilta. Jalmari Takkiselle osoitetussa kirjeessä Sivén kiitti yhteistyöstä, ja pyysi lähettämään ilmoituksen ulkoministeriöön hänen kuolemastaan. Takkiselle hän vielä kirjoitti: "Koeta sinä, veli, pysyä pystyssä."


title: Bobi Sivén

text: Kapteeni Paavo Sivén saapui Repolaan 17. tammikuuta. Hän yritti kunniakysymyksenä jatkaa veljensä perintöä eli karhunpesäsuunnitelmaa, jota oli alun perin pitänyt kannattamattomana, mutta lopulta suunnitelma kuivui itsestään kokoon. Sivén sotilaana tiesi, että suunnitelmalle oli heikot perusteet, varsinkin kun repolalaiset eivät tahtoneet uskoa, että bolševikkivallan myötä olot muuttuisivat. Suunnitelma olisi kuitenkin ehkä saattanut toimia, koska pian karhunpesäsuunnitelman suunnitellun täytäntöönpanon hetken tultua, Neuvosto-Venäjällä puhkesi levottomuuksia, muun muassa Kronstadtin kapina.


title: Bobi Sivén

text: Lupauksensa mukaisesti Pelagia Mauranen pesi Sivénin ruumiin, jonka sitten sairaanhoitaja Helmi Palo puki. Palo verhosi arkun valkoisella kankaalla ja laittoi Sivén-vainajan päälle koristeeksi havunoksia. Kun Paavo Sivén saapui Repolaan, hän ehti tiellä vielä hyvästellä veljensä. 15. tammikuuta Lieksan kunnanlääkäri antoi kuolintodistuksen ja 17. tammikuuta ruumis lähetettiin Helsinkiin osoitteenaan "Suomen ulkoasiainministeriö". 18. tammikuuta Helsingin rautatieasemalla vainajaa vastassa olivat Chopinin surumarssin soidessa suojeluskunnan kunniakomppania sotilassoittokuntineen, Toimen Poikien partiolaisia, aktivisteja ja omaisia. Jo Viipurissa, jossa juna oli seisahtunut, heimoystävät ja suojeluskuntalaiset olivat tehneet kunniaa vainajalle. Helsingissä karjalaiset suojeluskuntalaiset tekivät kunniavartion Sivénin ruumista kuljettaneen vaunun ympärille. Ruumis kuljetettiin patologiselle laitokselle, jossa Sivénin päähän laitettiin antiikin sankarin tyyliin laakeriseppele. Toivo Kaukoranta halusi, että ystävästään otettiin kuolinnaamio, jonka teki kareliaani, taiteilija Alpo Sailo. Sittemmin kuolinnaamio päätyi Juseliuksen mausoleumin oveen korkokuvana.


title: Bobi Sivén

text: Pian lehtien sivut täyttivät Sivénille omistetut muistokirjoitukset, jotka olivat erityisen ymmärtäväisiä, kiittäviä ja kunnioittavia. Sivénin ylioppilaskuva vuodelta 1918 pääsi lehtien kansiin. Sivénin kirjoittama avoin kirje Holstille julkaistiin useissa lehdissä, mikä lisäsi tapauksen vakavuutta ja vaikuttavuutta. Erityisesti aktivistien Suunta-lehti kiitti Sivéniä periaatteellisesta ja aatteellisesta työstä, joka päättyi periaatteelliseen ratkaisuun. Sivénin ratkaisu nähtiin "vapauttavana herätyshuutona" Suomen heimopolitiikalle ja kansalliselle yhtenäisyydelle sekä osoituksena siitä, että toiset osaavat "taittua, mutta eivät taipua". Sivénistä tuli mies, joka taisteli viimeiseen asti aatteensa ja suuren asian puolesta. Sivénin katsottiin olevan "Karjalan puolesta" kuollut "Karjalan sankari". Sivénin marttyyrikuolemasta kehittyi muutamissa päivissä ja viikoissa myytti.


title: Bobi Sivén

text: Sivénin hautajaisista Hietaniemen hautausmaalla perjantaina 21. tammikuuta 1921 muodostui suuri isänmaallinen suomalais-karjalainen surujuhla. Hautausmaan kappeli oli täynnä surevia omaisia, työ- ja aatetovereita, ystäviä ja tavallisia kansalaisia. Tilaisuus alkoi Ylioppilaskunnan Laulajien kuoron laulamalla virrellä "Mä kuljen kohti kuolemaa". Pastori Väinö Forsman piti puheen, jossa käsitteli Sivénin ihanteille ja aatteille omistettua elämää sekä siunasi lopulta viimeiseen lepoon. Omaisten hautaseppeleen jälkeen arkun viereen Sivénin aatetoveri ja vanha ystävä Toivo Kaukoranta laski Karjalan Liiton kukat. Kaukoranta piti puheen, jossa muisteli ystävänsä olleen jo kouluaikoina poliittisesti aktiivinen ja määrätietoinen. Kaukoranta kertoi Sivénin merkityksen Karjalan asian ajamisessa ja myös siitä, miten Sivénin teko tuli tulkita ja missä valossa se oli nähtävä sekä mihin se velvoitti. Hän muistutti, että aina oli aatteiden ja ihanteiden puolesta kuolemaan asti taistelevia nuoria miehiä, jotka eivät valtiovallan horjuvasta politiikasta välitä. Kaukorannan puheen päätteeksi mieskuoro esitti Emil Genetzin veljensä Arvid Genetzin runoon tekemän sävellyksen "Karjala" loppuosan säkeestä "Kun oikeuttas', uskoas" lähtien.


title: Bobi Sivén

text: Ulkoministeriön seppeleen laskivat varatuomari Arne Broms ja vänrikki Tapio Voionmaa. Repolalaisten seppeleen laskivat maanviljelijät Peka Kyöttinen ja Grigori Grigorjeff. Kyöttinen muisti lämmöllä ystäväänsä ja työtoveriaan. Tämän jälkeen hän veti esiin Repolan kunnantalon katolla heiluneen Suomen lipun, joka oli laskettu vuoden 1920 viimeisenä päivänä. Kyöttinen noudatti Sivénin viimeistä toivomusta ja antoi lipun Karjalan Liitolle talletettavaksi. Vankka heimoaatteen mies, Karjalan Liiton puheenjohtaja professori E. N. Setälä otti lipun vastaan. Setälä piti puheen, jossa näki, että Suomen tärkein tehtävä oman itsenäisyyden saavuttamisen jälkeen oli Karjalan vapauden hankkiminen. Kuitenkaan tätä eivät kaikki olleet tajunneet, joten kansakunnan yhteinen häpeä oli se, ettei tarpeeksi ollut tehty Repolan ja Porajärven Suomeen kuulumisen turvaamiseksi. Lopuksi Setälä siteerasi Ateenalaisten laulun sanoja "Nuorukaiselle kuolla kuuluu" -säkeestä lähtien. Tämän jälkeen seppeleet laskivat Karjalan Kansalaisliiton Itä-Karjalan komitea, Karjalainen osakunta, valtioneuvoston Itä-Karjalan toimituskunta, Repolan Sivistysseura ja Helsingin Suomalaisen Normaalilyseon luokkatoverit. Kappeli kohahti, kun paikalle saapui kenraali Mannerheim seuranaan kenraalit Hannes Ignatius ja Harald Åkerman. Mannerheim laski arkulle seppeleen, jonka nauhoista hän luki suomeksi ja ruotsiksi: "Isänmaalliselle nuorukaiselle, joka kaatui Suomen lipun laskiessa Itä-Karjalassa."


title: Bobi Sivén

text: Lopulta repolalaiset, luokka- ja partiotoverit kantoivat arkun kappelin ulkopuolella odottaviin ruumisvaunuihin. Arkkua seurasivat Karjalaisen osakunnan ja partiolaisten surunauhoilla koristellut liput. Ulkona arkkua vastassa olivat Valkoisen Kaartin soittokunta ja Vöyrin komppania. Valkoisen Kaartin soittokunta aloitti virrellä "Herra, siunaa Suomen kansa". Kun arkkua alettiin kuljettaa kohti hautapaikkaa, soittokunta soitti Chopinin surumarssin. Ruumista laskettaessa hautaan Vöyrin komppania ampui kolme yhteiskunnialaukausta, joiden jälkeen soitettiin Karjalaisten laulu ja "Sotilaspoika".


title: Bobi Sivén

text: Haudalle kukat laski vielä Toimen Poikien puolesta lääkintäkapteeni Sven E. Donner. Lisäksi Ylioppilaskunnan Laulajat laski kukkansa entisen kuorotoverinsa muistoksi. Aktivistien seppeleen laskivat E. E. Kaila, Rainer Sopanen ja Lauri Blomqvist. Aktivistien Suunta-lehden lähetystön puolesta puhui maisteri Eino Tikkanen. Tikkanen kiteytti aikansa ajatukset siitä, että Sivénin ratkaisu oli tehty itse asiassa oikeuden, vastuun ja todellisen puhtaan moraalin puolesta. Suomen valtiojohto oli unohtanut oikeudenmukaisuuden ja moraalisen vastuun heimoveljistä toteuttaessaan kylmää reaalipolitiikkaa. Illan pimennyttyä saattojoukko alkoi poistua haudalta ja hajaantua kukin omille teilleen.


title: Anna-Mari Kähärä

text: Anna-Mari Kähärä (s. 25. helmikuuta 1963, Viitasaari) on suomalainen säveltäjä, laulaja ja pianisti. Hänet tunnetaan parhaiten lauluyhtye How Many Sistersin ja etnojazz-yhtye Zetaboon jäsenenä, mutta hän on julkaissut myös soololevyn yhtyeellä Anna-Mari Kähärän Orkesteri. Tunnetuimpia teoksia ovat kuka nukkuu tuutussasi, joka on levinnyt ympäri maailmaa.


title: Anna-Mari Kähärä

text: Kähärä tulee musikaalisesta perheestä, ja hän aloitti musisoinnin soittamalla omia laulujaan jo kaksivuotiaana mummolansa uruilla. Viisivuotiaana hän alkoi käydä viulutunneilla, mutta liian ankaran opettajan takia hän alkoi 10-vuotiaana keskittyä pianonsoittoon. Hän esiintyi ensimmäisen kerran 10-vuotiaana Kaustisen kansanmusiikkijuhlilla esittäen itse tekemänsä kappaleen. Kähärä harrasti nuorena myös paljon urheilua. Myöhemmin Kähärä on opiskellut pianonsoittoa Jyväskylän ja Kuopion konservatorioissa sekä laulua Helsingin Pop & Jazz Konservatoriossa ja Sibelius-Akatemian jazzmusiikin osastolla.


title: Anna-Mari Kähärä

text: Lukioaikanaan vuonna 1982 Kuopiossa Kähärä perusti How Many Sistersin yhdessä Mervi Hiltusen ja Kirsi Rissasen kanssa. Hän liittyi myös Kuopion Nuorisoteatteriin. Kesällä 1983 Kähärä muutti Helsinkiin ja meni Kellariteatteriin sovittamaan ja soittamaan musiikkia. Teatterimusiikin kautta Kähärä tutustui myös säveltämiseen.


title: Anna-Mari Kähärä

text: Vuonna 1983 How Many Sisters julkaisi ensimmäisen albuminsa "How many sisters?" Yhtye keikkaili paljon ja esiintyi vuosina 1983–1984 vakituisesti MTV:n Karporaattori-ohjelmassa. Vuosina 1992–1993 – Rissasen vaihduttua Pirjo Aittomäkeen – yhtye toimi housebändinä Ylen viihdeohjelmasarjassa "Pellit auki". Näihin aikoihin yhtye alkoi keskittyä entistä vahvemmin jazz-musiikkiin.


title: Anna-Mari Kähärä

text: Toisen albuminsa "Stolen moments" How Many Sisters julkaisi vuonna 2002 yhteistyössä UMOn ja Kirmo Lintinen Trion kanssa. Levy sisälsi Kähärän ja Kirmo Lintisen sovittamia sekä myös Kähärän säveltämiä kappaleita. Syyskuussa 2005 ilmestyi yhtyeen kolmas albumi "Thank you for the kiss" edelleen yhdessä Lintisen trion kanssa. Levyn kappaleet olivat kahta lukuun ottamatta Kähärän sävellyksiä.


title: Anna-Mari Kähärä

text:
Toinen Kähärän merkittävä kokoonpano on vuonna 1996 toimintansa aloittanut Zetaboo. Kitaristi Jarmo Saaren johtama etnojazz-yhtye julkaisi ensimmäisen levynsä "ZetaBoo" vuonna 1997. Zetaboon riveissä Kähärä paitsi laulaa, myös soittaa haitaria ja kosketinsoittimia. Yhtye on julkaissut myös levyt "MediZine" vuonna 2000 ja "OuteRail" vuonna 2007 sekä soittanut eri artistien, kuten Susanna Haaviston, Severi Pyysalon, ja Arttu Takalon kanssa.
Seuraavana vuonna Kähärän piti koota yhtye Suomen Jazzliiton kiertuetta varten. Tällöin syntyi Anna-Mari Kähärän Orkesteri, johon Kähärän lisäksi kuuluvat kitaristit Jarmo Saari ja Marzi Nyman, viulisti Pekka Kuusisto sekä lyömäsoittaja Zarkus Poussa. 30. maaliskuuta 2005 Anna-Mari Kähärän Orkesteri julkaisi albumin "Anna-Mari Kähärän Orkesteri". Albumi oli Kähärän ensimmäinen soololevy. Kähärän osittain tuottaman levyn kappaleet olivat myös hänen säveltämiään, ja niiden sanoitukset olivat englanninkielisten runoilijoiden, muun muassa Robert Louis Stevensonin ja Charles Bukowskin, runoja. Kähärän mukaan levy oli ollut valmisteilla jo kymmenen vuotta.


title: Anna-Mari Kähärä

text: Jazzia etniseen ja pop-musiikkiin yhdistelevä Anna-Mari Kähärän Orkesteri on esiintynyt muun muassa vuoden 2003 Itsenäisyyspäivän vastaanotolla. ja vuoden 2005 Pori Jazz-festivaaleilla lauantaina päälavalla Kirjurinluodossa.


title: Anna-Mari Kähärä

text: Jo mainittujen yhtyeiden lisäksi Kähärä on soittanut ja levyttänyt yhtyeissä Pekka Kuusisto & the Luomu Players ja Lentävä Siemen sekä esiintynyt duona Pekka Kuusiston kanssa ja kuorossa Adiemus Singers.


title: Anna-Mari Kähärä

text:
Pianolla säveltävä Kähärä on tehnyt kappaleita muun muassa a capella -yhtye Rajattomalle (jonka levyn "Boundless" hän on myös tuottanut), Essi Wuorelalle ja Susanna Haavistolle sekä kuoromusiikkia Philomela-kuorolle, Tapiolan kuorolle ja EMO Ensemblelle. Lisäksi hän on tehnyt elokuvamusiikkia sekä musiikkia teatteriproduktioihin (mm. "Superdames" vuonna 1996 ja "Superdames II World Tour" vuonna 1998).
Kähärä on kuvittanut Susanna Haaviston satukirjan "Varamummo".


title: Mihail Kalašnikov

text: Mihail Timofejevitš Kalašnikov (, 10. marraskuuta 1919 Kurja, Altain aluepiiri, Neuvosto-Venäjä – 23. joulukuuta 2013 Iževsk, Udmurtia, Venäjä) oli neuvostoliittolainen ja venäläinen asesuunnittelija. Hän toimi maailman yleisimmän ja kuuluisimman rynnäkkökiväärin, nimeään kantavan Avtomat Kalašnikova obraztsa 1947 godan eli AK-47:n pääsuunnittelijana.


title: Mihail Kalašnikov

text: Kalašnikov oli maanviljelijäperheen 17. lapsi. Toisessa maailmansodassa hän palveli puna-armeijan panssarijoukoissa mutta haavoittui syksyllä 1941. Sen jälkeen hän ryhtyi suunnittelemaan aseita.


title: Mihail Kalašnikov

text: Kalašnikov työskenteli ennen eläkkeelle jäämistään pääinsinöörinä Udmurtian Iževskissä Ižmaš-konsernissa. Hän sai lukuisia kunnianosoituksia, kuten sosialistisen työn sankarin arvon, Stalin-palkinnon, presidentti Jeltsinin kunniamerkin sekä Pyhän Andreaksen ritarikunnan jäsenyyden. Presidentti Medvedev myönsi Kalašnikoville Venäjän federaation sankarin arvon hänen 90-vuotispäivänään.


title: Mihail Kalašnikov

text:
90-vuotisjuhlissaan hän kommentoi kysymystä aseen käytöstä konfliktipesäkkeissä eri puolella maailmaa:
Vuonna 2004 tuli markkinoille Kalašnikov-vodkamerkki.


title: Mihail Kalašnikov

text: Kalašnikov kuoli 94-vuotiaana. Hänet haudattiin uudelle kansallissankarien hautausmaalle Moskovan lähelle. Hänen patsaansa paljastettiin syyskuussa 2017 Moskovassa.


title: Vivien Leigh

text: Vivien Leigh (oikealta nimeltään Vivian Mary Hartley; 5. marraskuuta 1913 Darjeeling, Intia – 7. heinäkuuta 1967 Lontoo, Iso-Britannia) oli Oscar-palkittu englantilainen näyttelijä. Hän loi menestyksekkään uran niin teatterissa kuin elokuvissakin.


title: Vivien Leigh

text: Leigh opiskeli Englannissa, Ranskassa, Italiassa ja Saksassa. Hän aloitti uransa teatterissa 1930-luvun alkupuolella. Old Vic -teatterissa hän pääsi näyttelemään Shakespearea vastanäyttelijänään Laurence Olivier. Olivier ja Leigh näyttelivät yhdessä myös englantilaisissa elokuvissa, ja heidän välilleen syntyi suhde, vaikka kumpikin oli tahollaan naimisissa.


title: Vivien Leigh

text: Vuonna 1938 Leigh meni Olivierin perässä Yhdysvaltoihin ja tapasi siellä "Tuulen viemää" -elokuvan tekijät. Elokuvalle ei ollut löytynyt naistähteä, ja kohtalaisen tuntematon Vivien Leigh sai pääosan "Scarlett O'Harana", koska hän muistutti niin paljon romaanin kuvaamaa Scarlettia. Hän sai roolin, vaikka siihen oltiin povattu muun muassa Norma Sheareria, Bette Davisia, Jean Arthuria, Katharine Hepburnia ja Barbara Stanwyckia. "Tuulen viemää" valmistui vuonna 1939, ja siitä tuli yksi kaikkien aikojen menestyneimpiä elokuvia. Leigh'stä tuli näin maailmankuulu elokuvatähti, ja hän sai roolista ensimmäisen Oscar-palkintonsa.


title: Vivien Leigh

text: Leigh jatkoi kuitenkin uraansa teatterissa menestyksestä huolimatta, ja vuonna 1949 Lontoossa hän loisti "Blanche DuBois'n" roolissa Tennessee Williamsin näytelmässä "Viettelyksen vaunu". Hän sai pääroolin myös "Viettelyksen vaunun" elokuvaversiossa, jossa hänen vastanäyttelijänään oli Marlon Brando, ja tämä elokuva toi hänelle toisen Oscarin.


title: Vivien Leigh

text: Leigh teki tämän jälkeen vain kolme elokuvaa, joista vuonna 1961 valmistuneessa "Mrs. Stonen Rooman kevät" hänellä oli vastanäyttelijänä Warren Beatty. American Film Institute on valinnut hänet vuosisadan 25 tärkeimmän naisnäyttelijän joukkoon. Hän on saanut urastaan myös tähden Hollywood Walk of Famelle.


title: Vivien Leigh

text: Vivien Leigh meni naimisiin vuonna 1932 Herbert Leigh Holmanin kanssa, ja heidän tyttärensä Suzanne syntyi vuonna 1933. Vivien käytti koko uransa ajan ammattiasioissa sukunimenään ensimmäisen aviomiehensä keskimmäistä nimeä Leigh. 1930-luvun alussa Vivien tapasi myös Laurence Olivierin, johon hän rakastui intohimoisesti. Teatteri- ja elokuvalegenda Laurence Olivierista ja Leigh'stä tuli rakastavaiset, vaikka kummatkin olivat tahollaan naimisissa.


title: Vivien Leigh

text: Vuonna 1940 Leigh ja Olivier menivät naimisiin. Vähän aikaa sen jälkeen Leigh'n mielenterveys alkoi kuitenkin horjua hänen sairastuttuaan maanis-depressiivisyyteen, josta hän kärsi loppuelämänsä ajan. Vuonna 1960 hän ja Laurence Olivier erosivat. Vivien Leigh kuoli 53-vuotiaana tuberkuloosiin.


title: Judy Garland

text: Judy Garland (oik. Frances Ethel Gumm, 10. kesäkuuta 1922 Grand Rapids, Minnesota, Yhdysvallat – 22. kesäkuuta 1969 Lontoo, Englanti) oli yhdysvaltalainen näyttelijä ja laulaja.


title: Judy Garland

text: Judy Garlandin vanhemmat esiintyivät ammattimaisina vaudeville-artisteina nimillä Jack ja Virginia Lee. Hänen ensimmäinen oma julkinen esiintymisensä oli kolmivuotiaana, kun hän lauloi kappaleen "Jingle Bells". Vuonna 1926 perhe muutti Los Angelesiin, jolloin Judy ja hänen kaksi isosiskoaan Mary Jane Suzanne "Susie" (1915–1964) ja Dorothy Virginia "Jimmie" Gumm (1917–1977) aloittivat myös vaudevillessa. Vuonna 1930 hänellä oli koe-esiintyminen Paramountin studioilla, mutta se ei vielä johtanut rooliin, joten hän ja hänen sisarensa esiintyivät yhdessä vuoteen 1935 asti.


title: Judy Garland

text: Vuonna 1934 hän pääsi sadan dollarin viikkopalkalla MGM:n näyttelijäksi, ja hänen ensimmäinen esiintymisensä oli KFI-radioaseman "Shell Chateau Hour" -ohjelmassa. Hän kävi koulua MGM:n studioilla, kuten myös Mickey Rooney, Lana Turner ja Ava Gardner. Hänen isänsä kuoli aivokalvontulehdukseen. Äidin ollessa heikkotahtoinen mutta kunnianhimoinen määräysvalta siirtyi MGM:n johtaja Louis B. Mayerille.


title: Judy Garland

text: Uransa elokuvissa hän aloitti lapsitähtenä 1930-luvun puolivälin jälkeen. Vuonna 1938 hän esiintyi elokuvassa "Broadway Melody" ja hänen tulkintansa kappaleesta "You Made Me Love You" (Clark Gablen valokuvalle omistettu) johti suosion kasvuun. Garland oli vain 16-vuotias näytellessään elokuvassa "Ihmemaa Oz" (The Wizard of Oz, 1939), josta on tullut myöhemmin yksi kaikkien aikojen suosituimpia koko perheen elokuvia. "Ihmemaa Ozin" lisäksi hänet muistetaan parhaiten Betsy Boothin roolista kolmessa Andy Hardy -elokuvassa sekä elokuvasta "Tähti on syntynyt" (A Star is Born, 1954), josta Garland sai ensimmäisen Oscar-ehdokkuutensa. Toista kertaa hän oli Oscar-ehdokkaana sivuroolistaan elokuvasta "Nürnbergin tuomio" (Judgment at Nuremberg, 1962). Garland teki uransa aikana yhdeksän elokuvaa Mickey Rooneyn kanssa, mukaan lukien Andy Hardy -elokuvat. Hän toimi myös yhden kissahahmon äänenä elokuvassa "Pariisin iloiset kissat" (Gay Purr-ee, 1962).


title: Judy Garland

text: Garland lauloi monessa elokuvassaan ja loikin myös menestyneen laulajanuran "Tähti on syntynyt" -elokuvan jälkeen. Siitä lähtien hän keskittyikin laulajanuraansa ja esiintyi enää vain muutamassa elokuvassa. Hänet muistetaan monien ikivihreiden kappaleiden (kuten "Ihmemaa Ozissa" lauletun "Over the Rainbow") tulkitsijana, ja hän oli kuuluisa persoonallisesta lauluäänestään.


title: Judy Garland

text: Elokuva- ja laulajanuran lisäksi Garland yritti luoda uraa myös televisiossa. Syyskuussa 1964 alkoi Garlandin oma televisiosarja "The Judy Garland Show". Sarja oli kriitikoiden ylistämä ja sai peräti neljä Emmy-ehdokkuutta, mutta jäi yhteen kauteen huonojen katsojalukujen takia. Judy Garland ei ilmeisesti koskaan täysin toipunut tästä epäonnistumisesta.


title: Judy Garland

text: Vuonna 1939 Garland sai erikois-Oscarin roolitöidensä ansiosta. Hän voitti urallaan kaksi Grammy-palkintoa, joiden lisäksi hänelle myönnettiin elämäntyö-Grammy postuumisti vuonna 1997. Vuonna 1952 hän sai erikois-Tony-palkinnon.


title: Judy Garland

text: Judy Garland on saanut elokuvaurastaan tähden Hollywood Walk of Famelle. Garlandin käden- ja jalanjäljet on myös painettu Grauman’s Chinese Theatren edustan betonilaattaan vuonna 1939 pidetyssä seremoniassa. Vuonna 1999 American Film Institute valitsi hänet vuosisadan kahdeksanneksi suurimmaksi naisnäyttelijäksi.


title: Judy Garland

text: Vuoden 1939 paikkeilla Judy Garlandilla oli suhde näyttelijä Tyrone Poweriin, mutta suhde päättyi Louis B. Mayerin suhtautuessa siihen paheksuvasti.


title: Judy Garland

text: Garland oli viisi kertaa naimisissa ja sai yhteensä kolme lasta. Ensimmäinen aviomies oli sovittaja ja säveltäjä David Rose. Mayer ja Judyn äiti eivät hyväksyneet liittoa. Aviomies ja Mayer suostuttelivat Garlandin keskeyttämään ensimmäisen raskautensa.


title: Judy Garland

text: Toisen aviomiehensä, elokuvaohjaaja Vincente Minnellin, Garland tapasi elokuvan "Tyttö ja kosija" filmauksen yhteydessä. Avioliitto solmittiin vain viikko sen jälkeen, kun Garlandin avioero Rosesta oli tullut voimaan. Tällä kertaa myös Louis B. Mayer hyväksyi liiton. Minnellin kanssa syntyi tytär Liza Minnelli vuonna 1946. Myös hänestä tuli myöhemmin näyttelijä ja laulaja.


title: Judy Garland

text: Vuonna 1951 Garland ja Minnelli erosivat. Garland kieltäytyi yhteistyöstä entisen miehensä kanssa, ja MGM erotti hänet. Ura näytti olevan lopussa, ja Garland teki toisen itsemurhayrityksensä.


title: Judy Garland

text: Vuonna 1952 Garland lähti Hollywoodista New Yorkiin. Siellä hän tapasi entisen koelentäjän Sidney Luftin. Avioliitosta syntyi kaksi lasta, Lorna ja Joseph. Luft järjesti vaimolleen konsertteja, ja Garland rikkoi yleisöennätyksiä sellaisissa paikoissa kuin Palace, Carnegie Hall ja London Palladium.


title: Judy Garland

text: Vuonna 1965 avioliitto Luftin kanssa päättyi. Neljäs aviomies oli näyttelijä Mark Herron, mutta liitto kesti vain kaksi vuotta.


title: Judy Garland

text: Vuonna 1969 Garland meni viidennen kerran naimisiin, tällä kertaa Mickey Deansin kanssa. Liitto kesti vain kolme kuukautta ennen Garlandin kuolemaa. Kuolemaa oli vielä edeltänyt menestyksekäs konserttikiertue.


title: Judy Garland

text: Judy Garland kärsi mielenterveysongelmista ja huonosta itsetunnosta. Myöhemmin hän kärsi myös lääkeriippuvuudesta. Hänet löydettiin kuolleena kylpyhuoneesta kotonaan Lontoossa 22. kesäkuuta 1969, ja hänen kuolinsyykseen määritettiin lääkkeiden yliannostus. Garlandin löysi kuolleena hänen aviomiehensä. Vaikka hänen tiedetään yrittäneen itsemurhaa aikaisemmin, kuolemaa ei olla pidetty itsemurhana vaan onnettomuutena, sillä tutkimuksen mukaan tappavaa määrää lääkkeitä ei ollut otettu kerralla vaan pidemmän ajan kuluessa. Garland oli täyttänyt 47 vuotta vain kaksitoista päivää ennen kuolemaansa. Hänet on haudattu Hartsdaleen New Yorkiin.


title: Ava Gardner

text: Ava Lavinia Gardner (24. joulukuuta 1922 Smithfield, Pohjois-Carolina, Yhdysvallat – 25. tammikuuta 1990 Lontoo, Englanti) oli yhdysvaltalainen näyttelijä ja oman aikansa seksisymboli. Häntä pidetään yhtenä Hollywoodin kulta-ajan legendaarisimmista näyttelijöistä, ja Yhdysvaltain elokuvainstituutti valitsi hänet kaikkien aikojen 25. merkittävimmäksi naisnäyttelijäksi.


title: Ava Gardner

text: Gardner allekirjoitti sopimuksen elokuvayhtiö Metro-Goldwyn-Mayerin kanssa vuonna 1941 ja näytteli studion elokuvissa usein pieniä sivurooleja. Vuonna 1946 ensi-iltansa saanut "Tappajat" teki hänestä tähden. Gardner sai uransa aikana yhden Oscar-ehdokkuuden parhaasta naispääosasta elokuvassa "Mogambo" (1953). Hän näytteli elokuvauransa aikana useissa menestyselokuvissa, joita ovat muun muassa "Teatterilaiva" (1951), "Kilimanjaron lumet" (1952), "Paljasjalkakreivitär" (1954), "Viimeisellä rannalla" (1959), "Liskojen yö" (1964) ja "Maanjäristys" (1974).


title: Ava Gardner

text: Gardner tunnettiin tulisesta kauneudestaan, ja hän näytteli erityisesti femme fatale -rooleja, kohtalokkaita ja vahvoja naisia. Häntä pidetään nykyäänkin yhtenä Hollywoodin historian kauneimmista näyttelijöistä. Hän näytteli elokuvissa ja televisiossa aina vuoteen 1986 asti. Gardner oli aviossa kolme kertaa, mutta kaikki hänen avioliittonsa päättyivät eroon. Hän kuoli 67-vuotiaana vuonna 1990 kotonaan Lontoossa.


title: Ava Gardner

text: Ava Lavinia Gardner syntyi seitsenlapsisen perheen kuopukseksi Pohjois-Carolinan Smithfieldin kunnan Grabtownin maalaiskylässä jouluaattona 1922. Hänen vanhempansa olivat Jonas Bailey (1878–1938) ja Mary Elizabeth ”Mollie” Gardner (o.s. Baker; 1883–1943). Hänellä oli neljä sisarta: Beatrice ”Bappie” (1903–1993), Elsie Mae (1904–1987), Inez (1906–1981) ja Myra (1915–2005) sekä kaksi veljeä, varhaislapsuudessaan kuollut Raymond (1908–1911) ja Melvin Jonas ”Jack” (1911–1981). Ava oli iltatähti; hänen kuusi sisarustaan olivat syntyneet melko lyhyin välein, kun taas Avan syntyessä hänen vanhempansa olivat jo nelikymmenvuotiaita. Perheen toiseksi nuorin eli Myra oli Avan syntyessä seitsemänvuotias. Raymond-veli menehtyi kaksivuotiaana kotona sattuneessa räjähdeonnettomuudessa. Gardnerin vanhemmat olivat köyhiä puuvilla- ja tupakkaviljelijöitä, ja hänellä oli skotlantilaisia, irlantilaisia, englantilaisia, ranskalaisia ja tuscaroralaisia sukujuuria.


title: Ava Gardner

text: Gardner kasvatettiin äidin puolelta tulevan baptismin oppien mukaan, vaikka hänen isänsä oli katolilainen. Hänen perheensä menetti maatilan vuonna 1924, jolloin Jonas-isä joutui sahalle töihin, ja Mollie-äiti alkoi työskennellä kokkina ja taloudenhoitajana läheisen Brogdenin koulun opettajien asuntolassa. Vuonna 1935 perhe muutti Virginian Newport Newsiin paremman elämän toivossa. Mollie löysi töitä kaupungin merimiesten asuntolasta. Kun Gardner oli 15-vuotias, hänen isänsä sairastui ja kuoli keuhkoputkentulehdukseen. Isän kuoleman jälkeen perhe muutti Pohjois-Carolinan Rock Ridgen kylään, joka sijaitsee lähellä Wilsonin kaupunkia. Wilsonissa Mollie-äiti työskenteli jälleen opettajien asuntolassa. Gardner kävi koulua Rock Ridge High Schoolissa, josta hän valmistui vuonna 1939. High schoolin jälkeen hän kävi noin vuoden ajan sihteerikursseilla Wilsonin Atlantic Christian Collegessa. Hän kuitenkin haaveili elokuva- ja laulajanurasta. Hänen nuoruudenidolinsa oli näyttelijä Clark Gable. Gardner oli lapsena ja teini-ikäisenä ujo, naiivi ja poikamainen tyttö, joka viihtyi avojaloin.


title: Ava Gardner

text: Kun Gardner vieraili Beatrice-sisarensa luona New Yorkissa kesällä 1941, tämän valokuvaajana työskennellyt aviopuoliso Larry Tarr otti hänestä kasvokuvan. Tarr oli niin tyytyväinen tulokseen, että laittoi valmiin valokuvan esille studionsa ikkunaan. Loews Theatresin lakivirkailija ja Metro-Goldwyn-Mayerin kykyjenetsijä Barnard ”Barney” Duhan huomasi Gardnerin kuvan studion ikkunassa ja kehotti Tarria lähettämään Gardnerin tiedot MGM:lle.


title: Ava Gardner

text: 18-vuotias Gardner matkusti pian Wilsonista New Yorkiin, missä hän meni MGM:n New Yorkin kykyjenetsijätoimiston johtajan Al Altmanin haastatteluun. Altman testasi muun muassa hänen kävelyään kameroiden kuvatessa. Gardnerin puhetta ei testattu, sillä hänen etelän murteestaan oli lähes mahdoton saada selvää. Nähtyään koekuvauksen studiojohtaja Louis B. Mayer lähetti Altmanille telegrammin: ”Hän ei osaa laulaa, ei näytellä eikä puhua. Hän on loistava!” MGM tarjosi Gardnerille tavallista sopimusta, johon sisältyi 50 dollarin viikkopalkka. Gardner allekirjoitti sopimuksen, ja elokuun lopulla 1941 hän keskeytti koulunsa ja lähti Hollywoodiin siskonsa Beatricen kanssa. Hollywoodissa MGM järjesti Gardnerille ensimmäiseksi puhevalmentajan, jotta hän pääsisi eroon paksusta etelävaltiolaisesta carolinalaisaksentistaan.


title: Ava Gardner

text: Gardner aloitti uransa lyhytelokuvissa, ja hänen ensimmäinen pitkä elokuvansa oli "Pettävä varjo kummittelee" (1941). Seuraavan viiden vuoden aikana hänen elokuvaroolinsa olivat pieniä sivuosia, joita hän teki muun muassa elokuvissa "Niin tapahtui Pariisissa" (1942), "Minun majesteettini" (1943) ja "Kolme sydäntä epätahdissa" (1944).


title: Ava Gardner

text: Vuonna 1946 Gardner teki ensimmäisen suuren roolinsa film noir -tyylisessä jännityselokuvassa "Rohkeita otteita", mutta myöhemmin samana vuonna ilmestynyt Universal Picturesin menestynyt film noir -elokuva "Tappajat" osoittautui läpimurroksi. Hän esiintyi siinä tyypillisessä femme fatalen roolissa, jonka myötä hänestä tuli niin kriitikoiden kuin elokuvayleisön suosikki. MGM ei koskaan mieltynyt hänen näyttelemäänsä ”pahaan tyttöön” "Tappajat"-elokuvassa, vaan kotistudio yritti roolittaa Gardneria ”kilttien ja sympaattisten” tyttöjen rooleihin. Vuonna 1947 hän näytteli Clark Gablen ja Deborah Kerrin kanssa elokuvassa "Saippuakauppias", joka heikoista arvosteluista huolimatta sai kaupallista menestystä.


title: Ava Gardner

text: 1950-luvun alussa Gardner näytteli romanttisessa musikaalielokuvassa "Teatterilaiva" (1951), joka toi hänelle Utah Film Critics Association -palkintoehdokkuuden. "Teatterilaiva" oli vuoden 1951 katsotuimpia elokuvia. Vuonna 1952 hän palasi yhteistyöhön Clark Gablen kanssa lännenelokuvaan "Kohtalon tähti", ja myöhemmin samana vuonna Gardner näytteli Gregory Peckin kanssa "Kilimanjaron lumet" -elokuvassa, josta tuli vuoden 1952 suurimpia yleisö- ja arvostelumenestyksiä.


title: Ava Gardner

text: Vuonna 1953 Gardner palasi westernin pariin elokuvassa "Ratsasta, vaquero!", jossa hän näytteli Robert Taylorin kanssa. Taylorin kanssa hän näytteli myös samana vuonna ilmestyneessä historiallisessa elokuvassa "Pyöreän pöydän ritarit", joka oli ensimmäinen MGM:n tekemä Cinemascope-elokuva. Gardnerin suurin menestyselokuva vuonna 1953 oli John Fordin ohjaama "Mogambo", josta tuli MGM:n suurin ilmestymisvuotensa lippukassamenestys. Arvostelijat suorastaan ylistivät Gardnerin roolisuoritusta. "Mogambo" on uudelleenfilmatisointi vuonna 1932 ilmestyneestä "Saigonin kaunottaresta", jossa Gardnerin "Mogambon" vastanäyttelijä Clark Gable oli myös näytellyt miespääosan Jean Harlow’n ollessa naispääosassa. Gardner sai suorituksestaan ainoaksi jääneen parhaan naispääosan Oscar-ehdokkuutensa, mutta palkinnon sai lopulta Audrey Hepburn.


title: Ava Gardner

text: Gardner näytteli Joseph L. Mankiewiczin ohjaamassa, tuottamassa ja käsikirjoittamassa draamaelokuvassa "Paljasjalkakreivitär" (1954) viettelijätär Maria Vargasia, vastanäyttelijänään Humphrey Bogart. Elokuva on niin kutsuttu ”ryysyistä rikkauksiin” -tarina, joka kaikui vahvasti Gardnerin omasta elämäntarinasta. Gardnerin roolisuoritus sai hänen siihen astisen uransa parhaat arvostelut. "Paljasjalkakreivitärtä" pidettiin tuoreeltaan ”glamour-elokuvana” ja se oli myös vuoden 1954 suurimpia yleisömenestyksiä. Vuonna 1956 ensi-iltansa saaneesta "Risteysasema"-elokuvasta Gardner sai arvostelijoilta kehuja ja brittiläisen BAFTA-ehdokkuuden. Vaikka "Risteysasema" sai hyvän vastaanoton arvosteluissa, se ei saavuttanut kaupallista menestystä. Vuoden 1958 aikana Gardnerin sopimus MGM:n kanssa päättyi, minkä jälkeen hänestä tuli freelancer. Espanjaan muuton myötä hän alkoi näytellä yhdysvaltalaisten elokuvien ohella myös eurooppalaisissa elokuvissa. Vuonna 1959 Gardner näytteli Stanley Kramerin ohjaaman "Viimeisellä rannalla" -elokuvan naispääosan. Elokuva kertoo ydinsodan jälkeisestä maailmasta, ja hänen vastanäyttelijänään oli jälleen Gregory Peck. Elokuva ei menestynyt kaupallisesti, mutta Gardnerin roolityö sai suitsutusta arvostelijoilta ja toi hänelle toisen BAFTA-ehdokkuutensa.


title: Ava Gardner

text: 1960-luku alkoi Gardnerilla heikosti, sillä vuonna 1960 ilmestynyt "Punainen enkeli" oli yksi MGM:n sen vuoden suurimmista flopeista. Seuraavan elokuvansa hän teki vasta kolme vuotta myöhemmin. Vuonna 1963 ilmestynyt historiallinen spektaakkelielokuva "55 päivää Pekingissä" oli aikaansa nähden hyvin kallis tuotanto, jossa Gardner näytteli yhtä pääosaa Charlton Hestonin ja David Nivenin rinnalla. "55 päivää Pekingissä" sijoittuu vuoteen 1900, jolloin Kiinassa on käynnissä boksarikapina. Vaikka "55 päivää Pekingissä" oli yleisömenestys ja pääsi vuoden 1963 20:n menestyneimmän elokuvan joukkoon, se oli siitä huolimatta suuri taloudellinen pettymys.


title: Ava Gardner

text: Vuonna 1964 Gardner näytteli poliittisessa jännityselokuvassa "Toukokuun 7 päivää", joka oli arvostelumenestys. Tässä miesvaltaisessa elokuvassa hänellä oli vastanäyttelijöinään Burt Lancaster, Kirk Douglas ja Fredric March. Samana vuonna ilmestynyt John Hustonin ohjaama "Liskojen yö" oli todellinen huippumenestys Gardnerille. Elokuva perustuu Tennessee Williamsin samannimiseen näytelmään, ja hänen vastanäyttelijöinään olivat Richard Burton ja Deborah Kerr. "Liskojen yö" menestyi sekä arvosteluissa että lippukassoilla, ja Gardner sai roolisuorituksestaan BAFTA- ja Golden Globe -ehdokkuudet sekä elokuvauransa parhaimmat arvostelut.


title: Ava Gardner

text: Kahden vuoden kuluttua Gardner pyrki rouva Robinsonin rooliin elokuvassa "Miehuuskoe" (1967). Kertoman mukaan hän oli soittanut elokuvan ohjaajalle Mike Nicholsille ja sanonut: ”Haluan tavata sinut! Haluan puhua tästä "Miehuuskoe"-jutusta!” Vaikka Nichols ei koskaan vakavissaan harkinnut häntä rooliin, hän kuitenkin kävi tapaamassa Gardneria tämän hotellissa. Nichols palkkasi rooliin 44-vuotiaan Gardnerin sijasta 35-vuotiaan Anne Bancroftin. Vuonna 1966 Gardner näytteli Raamatun Saaraa spektaakkelielokuvassa "Raamattu – alussa loi Jumala...", josta tuli arvostelumenestys. Elokuva oli vuoden 1966 katsotuin, ja ensi-illan jälkeen Gardner sanoi, ettei ollut koskaan nauttinut yhdenkään aikaisemman elokuvan tekemisestä yhtä paljon. Hänen viimeinen 1960-luvulla ilmestynyt elokuvansa "Mayerling" sai ensi-iltansa vuonna 1968. "Mayerling" sai ilmestyessään hyvän vastaanoton niin yleisöltä kuin kriitikoiltakin, ja Gardner näyttelee elokuvassa historiallista keisarinna Elisabetia.


title: Ava Gardner

text: 1970-luvulla Gardner näytteli katastrofielokuvissa "Maanjäristys" (1974), "Kassandran silta" (1976) ja "Kaupunki liekeissä" (1979). "Maanjäristys" menestyi niistä parhaiten, ja 52-vuotias Gardner teki siinä itse omat stunttinsa. Hän esiintyi myös Lillie Langtryna lännenelokuvan "Roy Bean – piru mieheksi" (1972) lopussa. Vuonna 1976 hän oli mukana George Cukorin ohjaamassa fantasiaelokuvassa "Lintu sininen", jossa esiintyivät myös Elizabeth Taylor ja Jane Fonda. Gardnerin viimeiseksi elokuvaksi jäi saksalais-italialainen draamaelokuva "Regina Roma" (1982).


title: Ava Gardner

text: 1980-luvulla Gardner näytteli pääosin televisiossa. Hänellä oli roolit muun muassa televisioelokuvissa "Pitkä kuuma kesä" (1985) ja "Harem – väkivallan valtakunta" (1986). Hän näytteli myös Julia Agrippinaa viisiosaisessa minisarjassa "Anno Domini" (1985). Vuoden 1985 aikana Gardner näytteli Ruth Galvestonia saippuaoopperan "Knots Landing" seitsemässä jaksossa. Hänen viimeiseksi roolityökseen jäi Diane Webb televisioelokuvassa "Maggie" (1986). Samana vuonna Gardner halvaantui aivoinfarktin seurauksena liikuntakyvyttömäksi, ja elokuvaura sai jäädä.


title: Ava Gardner

text: Koko 45 vuotta kestäneen uransa aikana Gardner näytteli niin elokuvissa, televisiossa kuin radiossakin. Vaikka hän oli aikanaan Hollywoodin suosituimpia tähtiä, hän ei arvostanut elokuvauraansa järin korkealle, eikä mieltänyt itseään näyttelijäksi. Gardnerin ainoa sääntö näyttelemisessä oli, että hän luotti ohjaajaan. Varsinaisten näyttelijänlahjojen puuttuessa Gardnerin kauneudesta luotiin hänen tuotemerkkinsä, ja esimerkiksi "Paljasjalkakreivittären" ensi-illan kynnyksellä studio mainosti häntä ”maailman kauneimpana eläimenä”. Varsinkin uransa alkuaikoina Gardner ujosteli esiintymistä kameralle, ja saattoi tämän vuoksi joskus nauttia etukäteen alkoholia rauhoittaakseen hermojaan.


title: Ava Gardner

text: Gardner totesi myöhemmin urastaan puhuttaessa: ”Olisin ollut hiton paljon parempi näyttelijätär jos olisin suhtautunut siihen vakavammin. Minulla ei ollut todellista kunnioitusta näyttelemiseen. Melko usein opin repliikkini matkalla studioon.” Hollywoodia ja studiotaan Metro-Goldwyn-Mayeria hän kutsui ”orjatyöksi, joka kesti 17 vuotta”.


title: Ava Gardner

text: Saavuttuaan Los Angelesiin Gardner tapasi MGM:n sopimusnäyttelijä Mickey Rooneyn. He avioituivat vuoden tapailun jälkeen 10. tammikuuta 1942, kun Gardner oli 19- ja Rooney 21-vuotias. Hääseremonia pidettiin Ballardissa, Kaliforniassa. MGM:n johtaja Louis B. Mayer oli huolissaan Rooneyn "Andy Hardy" -elokuvasarjasta, sillä hän pelkäsi ihailijoiden hylkäävän Rooneyn, jos avioliitto tulisi ilmi. Rooney tutustutti Gardnerin Hollywoodin eliittiin, ja Lana Turnerista tuli Gardnerin läheisin ystävä. Gardner haki avioeroa Rooneysta vuonna 1943 tämän syrjähyppyjen takia. Rooney oli pettänyt vaimoaan tämän ollessa sairaalassa toipumassa umpilisäkkeen poistosta. Gardner lupasi olla paljastamatta avioeron syytä, jottei Rooneyn ura kärsisi. Heidän avioeronsa myönnettiin 21. toukokuuta 1943. Ensimmäisen avioeronsa jälkeen Gardnerin maine yhä lisääntyvästä alkoholinkäytöstä, tupakoinnista ja juhlimisesta kasvoi.


title: Ava Gardner

text: Gardner avioitui toisen kerran jazzmuusikko ja yhtyeenjohtaja Artie Shaw’n kanssa 17. lokakuuta 1945. Shaw oli jättänyt entisen vaimonsa Gardnerin vuoksi. Avioliiton aikana Shaw kritisoi Gardneria paljon tämän koulutuksen puutteesta. Myös tämä liitto jäi lyhyeksi Shaw’n jätettyä Gardnerin toisen naisen takia, ja avioero tuli voimaan ensimmäisen vuosipäivän jälkeen 25. lokakuuta 1946. Avioliiton ja -eron rasitus aiheutti Gardnerille alkoholin liikakäyttöä.


title: Ava Gardner

text: Gardnerin kolmas ja viimeinen avioliitto oli laulaja ja näyttelijä Frank Sinatran kanssa. He tapasivat ensimmäisen kerran tuottaja Darryl F. Zanuckin kotona Palm Beachilla syksyllä 1949. He seurustelivat siitä lähtien ja avioituivat 7. marraskuuta 1951. Sinatra oli Gardnerin takia jättänyt entisen vaimonsa ja lapsensa, mikä sai paljon huomiota lehdistössä. Sinatraa soimasivat juorukolumnistit Hedda Hopper ja Louella Parsons, Hollywoodin auktoriteetit, katolinen kirkko ja ihailijat, kun hän oli jättänyt ”hyvän ja kiltin” vaimonsa ”kuuluisan ja eksoottisen femme fatalen” takia. Kertoman mukaan Gardner käytti vaikutusvaltaansa saadakseen aviomiehensä Angelo Maggion rooliin elokuvassa "Täältä ikuisuuteen" (1953). Sinatra voitti suorituksestaan Oscar-palkinnon, mikä elvytti hänen uraansa.


title: Ava Gardner

text: Gardner tuli avioliiton aikana kahdesti raskaaksi. Hän teki molemmilla kerroilla abortin, vaikka oli aina halunnut lapsia. Hän kertoi syyksi myöhemmin, että MGM:llä oli sopimussakkopykäliä yhtiön näyttelijöiden lapsien saamisen suhteen, ja että hänen ja Sinatran suhde oli tuolloin hyvin epävakaa. Vuosia myöhemmin hän sanoi: ”Emme edes pystyneet pitämään huolta itsestämme. Miten olisimme voineet pitää huolta lapsesta?” Gardner teki elämänsä aikana yhteensä kolme kertaa abortin, eikä hän saanut koskaan lapsia. Gardner ja Sinatra ottivat asumuseron vuonna 1953, mutta palasivat yhteen ja erosivat yhä uudelleen koko 1950-luvun puolen välin. Heidän myrskyisä avioliittonsa, joka oli täynnä riitoja, epäluottamusta ja mustasukkaisuutta, päättyi lopulta eroon 5. heinäkuuta 1957. Avioerosta huolimatta Gardner ja Sinatra pysyivät hyvinä ystävinä aina Gardnerin kuolemaan asti. Gardner kertoi myöhemmin omaelämäkerrassaan, että Sinatra oli hänen elämänsä ainoa todellinen rakkaus. Sinatra oli antanut hänelle hellittelynimen ”Angel” (). Myöhemmin "People"-lehti luonnehti Sinatran ja Gardnerin avioliittoa yhdeksi ”vuosisadan romansseista”.


title: Ava Gardner

text: Gardner ystävystyi liikemies, lentäjä ja miljardööri Howard Hughesin kanssa vuonna 1943, ja heidän ystävyyssuhteensa kesti aina Hughesin kuolemaan 1976 asti. Heillä epäiltiin olleen rakkaussuhde, mutta Gardner kumosi huhut omaelämäkerrassaan "Ava: My Story" sanoen, ettei ollut koskaan rakastunut Hughesiin. Omaperäinen Hughes oli vaihtelevasti mukana Gardnerin elämässä, ilmestyen silloin tällöin ja poistuen samalla tavalla. Heidän ystävyytensä kesti, koska Hughesilla oli luottamusta Gardneria kohtaan. Hughes maksoi muun muassa Gardnerin kuolemansairaan äidin sairauskulut. Gardner luonnehti Hughesia ”tuskallisen ujoksi, täysin arvoitukselliseksi ja eksentrisemmäksi” kuin kukaan, jonka hän oli koskaan tavannut.


title: Ava Gardner

text: Gardnerilla oli romanssi avioliitossa olleen Robert Mitchumin kanssa hänen tapaillessaan Sinatraa. Gardner kertoi asiasta Mitchumille, joka lopetti romanssin. Espanjassa vieraillessaan Gardnerilla oli rakkaussuhde Luis Miguel Dominguín -nimisen härkätaistelijan kanssa vuonna 1954, ollessaan väliaikaisesti erossa Sinatrasta. Muutettuaan Espanjaan 1950-luvun lopulla hän seurusteli yhdysvaltalaisnäyttelijä Benjamin Tatarin kanssa. Tatar työskenteli Espanjassa jälkiäänitysohjaajana, ja hän ja Gardner myös asuivat jonkin aikaa yhdessä. Vuonna 1961 Gardner aloitti vuoden kestäneen rakkaussuhteen eurooppalaisen playboyn ja ranskalaisen ravintolan La Tour d’Argentin omistajan Claude Terrailin kanssa. Lopetettuaan suhteen Terrailin on kerrottu sanoneen, että Gardner oli ”liian vaarallinen” hänelle.


title: Ava Gardner

text: Gardnerilla kerrotaan olleen suhteet myös muun muassa John Hustonin, Clark Gablen, Robert Taylorin ja George C. Scottin kanssa. Vuonna 1964 Gardnerilla oli Scottin kanssa myrskyisä ja alkoholin varjostama suhde, jonka aikana Scott pahoinpiteli Gardnerin sairaalakuntoon.


title: Ava Gardner

text: Erottuaan Sinatrasta vuonna 1957 Gardner muutti Alcobendasin kaupungin La Moralejan kaupunginosaan Espanjaan, missä hän oli käynyt pari kertaa aiemminkin. Hänestä oli tullut Espanjan ydinkulttuurin, härkätaistelun ja flamencon, suuri ihailija kuvatessaan "Paljasjalkakreivitärtä". Espanjassa Gardner ystävystyi 1950-luvun lopulla kirjailija Ernest Hemingwayn kanssa, ja myöhemmin oleili tämän huvilalla Cotorrossa, Kuubassa. Heillä ei ollut romanttista suhdetta, ja Hemingway kutsuikin Gardneria ”tyttärekseen”. Espanjassa Gardner asui Alcobendasin lisäksi myös vuokra-asunnossa Madridissa. Hän otti espanjan kielen tunteja, kävi katsomassa härkätaisteluja ja tanssi flamencoa paikallisissa yökerhoissa. Espanjaan muutettuaan Gardner tunsi ensimmäistä kertaa olevansa kotona Pohjois-Carolinasta lähdettyään.


title: Ava Gardner

text: Gardner muutti Espanjasta Iso-Britanniaan Lontoon Westminsteriin vuonna 1968, koska espanjalaiset veroviranomaiset väittivät hänen olleen valtiolle velkaa miljoonan dollarin edestä veroja. Lisäksi Gardnerilla oli tullut naapurinsa, Argentiinan entisen diktaattorin Juan Perónin, kanssa erimielisyyksiä. Vapaa-aikanaan Lontoossa hän kävi Royal Albert Hallin konserteissa, lenkkeili koiransa kanssa Hyde Parkissa ja kävi ostoksilla Harrodsin tavaratalossa. Muutettuaan Lontooseen Gardner kävi valinnaisessa kohdunpoistoleikkauksessa Chelsea Hospital for Women -sairaalassa, sillä hänen äitinsä oli kuollut kohtusyöpään. Kohdunpoiston myötä hänen huolensa omasta kohtusyöpään sairastumisesta lieventyivät. Yksityisihmisenä Gardner oli vapaasieluinen ja sangen ronskipuheinen, kaksimielinenkin. Hän itse sanoi olevansa ”pohjimmiltaan todella pinnallinen”.


title: Ava Gardner

text: Vaikka Gardner asui elämästään yli 35 vuotta ulkomailla, hän piti Yhdysvaltain kansalaisuutensa. Asuessaan ulkomailla hän kävi Yhdysvalloissa töiden merkeissä, ja vieraili perheensä luona Pohjois-Carolinan Smithfieldissä niin usein kuin oli mahdollista. Viimeisen kerran hän kävi kotonaan Smithfieldissä toukokuussa 1985. Gardner on maininnut Clark Gablen lisäksi Gregory Peckin yhdeksi suosikkinäyttelijöistään, ja teki molempien kanssa kolme yhteistä elokuvaa. Lempiruokinaan hän piti kookospähkinäkakkua ja paistettua broileria. Elokuvan "Pandora ja lentävä hollantilainen" kuvausten aikana flamenco-tanssista tuli hänen suosikkiharrastuksensa. Gardner rakasti welsh corgi -rotuisia koiria, joita hänellä oli useita lemmikkinään.


title: Ava Gardner

text: Loppuvuosinaan Gardner kärsi vakavista terveysongelmista. Hän käytti myös edelleen runsaasti alkoholia. Alkoholismin ohella Gardner alkoi elinikäisen tupakoinnin seurauksena kärsiä keuhkolaajentumasta. Hänelle tuli myös tunnistamaton autoimmuunihäiriö. Vuonna 1986 Gardner sai kaksi aivohalvausta, joiden seurauksena vasen puoli hänen kehostaan halvaantui ja hän joutui vuoteenomaksi. Gardnerin entinen aviomies Frank Sinatra halusi maksaa hänen kaikki sairauskulunsa. Sinatra maksoi myös hänen käyntinsä asiantuntijalla Yhdysvalloissa. Viimeiset vuotensa Gardner vietti suurelta osin eristäytyneenä ylellisessä Lontoon asunnossaan. Viimeisinä kuukausinaan hän kuunteli erityisesti Sinatran levytyksiä.


title: Ava Gardner

text: Vuoden 1988 alussa Gardner oli kysynyt puhelimitse brittiläistä journalistia Peter Evansia haamukirjoittamaan hänen omaelämäkertansa "Ava: My Story" (1990). Hän oli sanonut Evansille: “Joko kirjoitan sen kirjan tai myyn jalokiveni. Ja olen aika tunteellinen jalokivieni suhteen.” Gardneria uhkasi varattomuus 1980-luvun lopulla, mutta hän sai rahoitusta kirjaansa varten vuonna 1988. Evans epäili Sinatran maksaneen Gardnerin kirjakustannukset. Omaelämäkerran teon merkeissä Gardner ja Evans tapasivat toisiaan säännöllisesti, mutta Gardner sai lopulta tietää Sinatran joskus haastaneen Evansin ja BBC-yhtiön oikeuteen. Gardnerin ja Evansin ystävyys viileni myöhemmin, ja Evans jätti projektin.


title: Ava Gardner

text: Gardnerin pyynnöstä "Ava: My Story" julkaistiin vasta hänen kuolemansa jälkeen. Kirjassa hän paljastaa asioita elämästään, ja kirjaa on kuvailtukin “legendan kuolinvuodetunnustukseksi”. Peter Evans julkaisi ennen kuolemaansa vuonna 2012 kirjan "Ava Gardner: The Secret Conversations", joka sisältää hänen ja Gardnerin välisiä keskusteluja. Kirja sisältää sellaista materiaalia, mitä "Ava: My Story" -kirjaan ei laitettu.


title: Ava Gardner

text: Viikkoa ennen kuolemaansa Gardner putosi pahasti sängystään, ja hän makasi yksin lattialla kykenemättä liikkumaan, kunnes hänen ecuadorlaissyntyinen ja pitkäaikainen taloudenhoitajansa Carmen Vargas löysi hänet. Gardner kuoli 67-vuotiaana keuhkokuumeeseen kotonaan Ennismore Gardensissa Lontoon Westminsterissä torstaina 25. tammikuuta 1990. Hänen viimeiset sanansa Vargasille olivat: ”Olen hyvin väsynyt.” Aamulla Vargas oli tuonut hänelle tarjottimella aamiaisen, jonka jälkeen Gardner oli käynyt nukkumaan. Vargas huomasi Gardnerin hengityksen pysähtyneen ollessaan hakemassa aamiaistarjotinta tämän huoneesta myöhemmin aamupäivällä. Tämän jälkeen Vargas soitti itkien Gardnerin lääkärille ja kahdelle lähimmälle ystävälle, jotka tulivat kiireesti paikalle.


title: Ava Gardner

text: Gardnerin ruumis kuljetettiin takaisin Yhdysvaltoihin hänen kotiinsa Pohjois-Carolinan Smithfieldiin. Vargas järjesti ruumiin kuljetuksen. Gardnerille pidettiin sateisena aamuna 29. tammikuuta yksityiset hautajaiset, joihin osallistui 50 sukulaista ja ystävää. Hautajaisiin tuli myös yli 3 000:n ulkopuolisen ihmisen saattoväki, joka pidettiin köysiaitojen takana hautaustilaisuuden ajan. Gardner haudattiin Pohjois-Carolinan Smithfieldissä sijaitsevalle Sunset Memorial Parkin hautausmaalle sukuhautaan, jonne on haudattu hänen perheestään vanhemmat Jonas ja Mollie, veljet Raymond ja Melvin sekä sisaret Beatrice, Elsie Mae ja Inez. Ainoastaan Gardnerin perheestä viimeiseksi jäänyt Myra-sisar on haudattu muualle.


title: Ava Gardner

text: Frank Sinatra maksoi entisen vaimonsa hautajaiskulut, mutta ei osallistunut hautajaisiin henkilökohtaisesti vaan lähetti ainoastaan kukkia. Gardnerin pitkäaikainen ystävä Gregory Peck ja tämän vaimo palkkasivat Vargasin taloudenhoitajakseen Kaliforniaan. Gardnerilta jäi Morgan-niminen welsh corgi -koira, jonka Vargas otti mukaansa.


title: Ava Gardner

text: Gardner muistetaan etenkin Hollywood-glamouristaan ja sensuellista kauneudestaan sekä terävästä kielenkäytöstään. Ollessaan Australiassa kuvaamassa "Viimeisellä rannalla" -elokuvaa hän paikallisen lehdistön mukaan ”kiroili kuin rekkakuski”. Gardnerin ominaispiirteitä olivat tummat hiukset, vihreät silmät sekä kuoppa leuassa. Noustuaan tähteyteen "Tappajat" -elokuvan myötä lehdistö alkoi kutsua häntä ”Hollywoodin kauneimmaksi tytöksi” ja ”uudeksi tähdeksi, joka toisi glamourin takaisin Hollywoodiin”. Lisäksi Gardner muistetaan myrskyisästä yksityiselämästään, johon kuului kolme kuuluisaa aviomiestä sekä lukuisat romanssit. Varsinkin hänen ja Frank Sinatran skandaalintäyteinen suhde ja avioliitto saivat paljon julkisuutta.


title: Ava Gardner

text: Gardner ikuisti käden- ja jalanjälkensä sekä kirjoitti nimikirjoituksensa märkään betonilaattaan Grauman’s Chinese Theatren edustalle 21. lokakuuta 1952. Hän sai elokuvaurastaan ja työstään viihdeteollisuudessa tähden Hollywood Walk of Famelle osoitteeseen 1560 Vine Street 8. helmikuuta 1960.


title: Ava Gardner

text: Smithfieldiin avattiin Gardnerille omistettu museo vuonna 1981. Kesällä 1998 Gardnerin näyttelemästä Pandora-hahmosta pystytettiin pronssiveistos hänen kunniakseen Espanjan Tossa de Marin kylään, jossa Gardner kuvasi elokuvansa "Pandora ja lentävä hollantilainen" (1951). Elokuvalehti "Empire" valitsi Gardnerin sadan seksikkäimmän naisen listalle sijalle 68 vuonna 1995.


title: Ava Gardner

text: Ava Gardner on esiintynyt useiden naisnäyttelijöiden roolihahmona elokuvissa ja televisiotuotannoissa. Vuonna 1992 ilmestyneessä minisarjassa "Sinatra" häntä näytteli Marcia Gay Harden, ja Deborah Kara Unger näytteli Gardneria HBO:n televisioelokuvassa "Rat Pack" (1998). Howard Hughesista kertovassa elämäkertaelokuvassa "Lentäjä" (2004) Gardneria tulkitsee Kate Beckinsale, ja viimeisimpänä Anna Drijver italialaisessa televisioelokuvassa "Walter Chiari – Fino all’ultima risata" (2012).


title: Laurence Olivier

text: Sir Laurence Kerr Olivier (22. toukokuuta 1907 Dorking, Surrey – 11. heinäkuuta 1989 Steyning, West Sussex) oli englantilainen Oscar-palkittu näyttelijä ja ohjaaja.


title: Laurence Olivier

text: Olivier syntyi kolmilapsiseen perheeseen ja hänen äitinsä kuoli vielä hänen ollessaan lapsi. Jo koulussa hänen näyttelijänkykynsä huomattiin koulun näytelmissä. Hänen isänsä rohkaisi häntä menemään teatterikouluun. Olivierista tulikin kuuluisa etenkin Shakespeare-tulkintojensa ansiosta. Häntä pidetään eräänä kaikkien aikojen parhaista Shakespearen tulkitsijoista ja hän oli Royal Shakespeare Companyn jäsen.


title: Laurence Olivier

text: Elokuva "Humiseva harju" (1939) teki Olivierista maailmankuulun tähden. Vuonna 1949 hän sai sekä näyttelijän että tuottajan Oscarin elokuvasta "Hamlet", ja kaksi kunnia-Oscaria vuosina 1947 ja 1979. Suomessa Olivier sai miespääosastaan elokuvassa "Richard III" ulkomaisen Jussi-palkinnon vuonna 1957.


title: Laurence Olivier

text: Olivier esiintyi kuolemaansa saakka elokuvissa cameorooleissa pitääkseen yllä sitä mieluisaksi kehittynyttä loisteliasta elintasoa, johon hän varsinaisen tähteytensä vuosina ehti tottua.


title: Laurence Olivier

text: Vuonna 1930 Olivier meni naimisiin näyttelijä Jill Esmondin kanssa, mutta aloitti suhteen näyttelijä Vivien Leighin kanssa Esmondin odottaessa heidän lastaan. Avioliitto päättyi eroon vuonna 1940 ja Olivier meni naimisiin Leighin kanssa jo saman vuoden aikana. Hänen intohimoinen ja myrskyinen avioliittonsa Vivien Leighin kanssa päättyi eroon vuonna 1960, ja seuraavana vuonna hän meni naimisiin näyttelijä Joan Plowrightin kanssa. Kolmas avioliitto kesti hänen kuolemaansa asti, ja pariskunta sai kolme lasta. Olivier on kirjoittanut omaelämäkerran "Näyttelijän tunnustuksia".


title: OIRT

text: OIRT ("Organisation Internationale de Radiodiffusion et de Télévision") oli 1926 perustettu kansainvälinen radio- ja televisioliitto, jonka tehtävänä oli koordinoida yhteistyötä eri maiden radioyhtiöiden välillä. Neuvostoliitto ja sen liittolaiset jäivät OIRT:hen, kun taas Yhdysvaltain liittolaiset ja puolueettomat maat perustivat 12. helmikuuta 1950 Torquayssa Britanniassa Euroopan yleisradiounionin (EBU).


title: OIRT

text: Suomi molemminsuuntaista puolueettomuuttaan korostavana jäi sekä OIRT:hen että osallistui perustettuun EBU:hun. Muut jäsenet olivat Bulgaria, Tšekkoslovakia, Saksan demokraattinen tasavalta, Unkari, Puola, Romania ja Neuvostoliitto. Vuosina 1977–1980 OIRT järjesti vastapainona Eurovision laulukilpailuille vuosittain Intervision laulukilpailun Puolan Sopotissa. Vuonna 1993 OIRT yhdistyi EBU:hun.


title: Live 8

text: Live 8 oli sarja konsertteja, jotka pidettiin G8-maissa heinäkuussa 2005. Ne edelsivät G8-maiden Skotlannissa heinäkuussa 2005 pidettyä huippukokousta. Konsertit pidettiin samoihin aikoihin kun oli kulunut 20 vuotta Live Aid -tapahtumasta. Live 8:n pääorganisaattorina toimi kuten Live Aidissakin Bob Geldof.


title: Live 8

text: 2. heinäkuuta 2005 pidettiin konsertit Lontoossa, Versailles'ssa lähellä Pariisia, Berliinissä, Roomassa, Philadelphiassa, Barriessa lähellä Torontoa, Tokiossa, Johannesburgissa sekä Cornwallissa. Neljä päivää myöhemmin 6. heinäkuuta Skotlannissa oli viimeinen konsertti: "Edinburgh 50,000 - The Final Push".


title: Live 8

text: Konsertit lähetettiin yli 140 TV-kanavan ja noin 400 radioaseman kautta ympäri maailman. Järjestäjien mukaan noin 85 prosentilla maailman väestöstä oli mahdollisuus seurata tapahtumaa. Konserttien tarkoitus oli painostaa päättäjiä armahtamaan kehitysmaiden velkataakat, lisäämään kehitysapua ja tukea tasa-arvoisempaa maailmankauppaa köyhien maiden kesken.


title: Live 8

text: Live 8-konserteista on tehty virallinen DVD-taltiointi jonka julkaisijana toimii EMI. DVD julkaistiin 7. marraskuuta 2005.


title: The Beach Boys

text: The Beach Boys on yhdysvaltalainen pop- ja rockyhtye, joka perustettiin vuonna 1961. Se tuli ensimmäisinä vuosinaan tunnetuksi moniäänisistä lauluharmonioistaan sekä surf pop -genren suurimpana nimenä. 1960-luvun puolivälissä yhtye kehittyi nopeasti yhdeksi vaikutusvaltaisimmista popmusiikin uudistajista. Vuonna 1966 julkaistu "Pet Sounds" -levy sekä single ”Good Vibrations” mielletään usein kevyen musiikin keskeisimpiin teoksiin. The Beach Boys oli 1960-luvulla ainoa amerikkalainen yhtye joka kykeni kilpailemaan suosiosta The Beatlesin kanssa.


title: The Beach Boys

text: Beach Boysin klassiseen kokoonpanoon kuuluivat Wilsonin veljekset Brian (basso, kosketinsoittimet, laulu), Carl (kitara, laulu) ja Dennis (rummut, laulu), heidän serkkunsa Mike Love (laulu, saksofoni), ystävänsä Alan Jardine (kitara, laulu) sekä vuonna 1965 yhtyeeseen liittynyt pitkäaikainen jäsen Bruce Johnston (kosketinsoittimet, basso, laulu). Yhtyeen tyylissä ja kokoonpanossa on ollut monia muutoksia heidän joskus myrskyisänkin uransa varrella, johon mahtuu Brian Wilsonin henkiset ongelmat ja huumeongelmat, Dennis Wilsonin ja Carl Wilsonin kuolemat sekä jatkuvat oikeusriidat jäljelle jääneiden jäsenten välillä.


title: The Beach Boys

text: Yhtyeen tunnetuimpia kappaleita ovat ”Good Vibrationsin” lisäksi ”I Get Around”, ”God Only Knows”, ”Wouldn’t It Be Nice”, ”Sloop John B”, ”Don’t Worry Baby”, "Surfin' USA" ja ”California Girls”.


title: The Beach Boys

text: Brian Wilson perusti Beach Boysin vuonna 1961 veljiensä Carl Wilsonin ja Dennis Wilsonin, serkkunsa Mike Loven ja ystävänsä Al Jardinen kanssa. Vuosina 1962-1963 Al Jardinea tuurasi kitarassa David Marks. Ensimmäisestä singlestä, ”Surfin” saakka moniääniset lauluvokaalit olivat aina keskeinen osa Beach Boysin soundia. Brian Wilson toimi alusta alkaen musiikillisena johtajana, säveltäjänä, sovittajana ja pian myös tuottajana.


title: The Beach Boys

text: Beach Boysien varhainen laulumateriaali keskittyi sanoituksiltaan Kalifornian nuorison elämäntyyliin: hauskanpitoon (”Fun, Fun, Fun”) autoihin (”Little Deuce Coupe”) ja tietenkin surffaukseen (”Surfin’”, ”Surfin’ Safari”, ”Surfin USA” ja monet muut). Tosiasiassa Dennis Wilson oli yhtyeen ainoa jäsen, joka surffasi. Beach Boys nousi surf pop -genren kansainvälisesti tunnetuimmaksi nimeksi. Alkuaikojen läpimurtohitti oli vuoden 1964 kappale ”I Get Around”, yhtyeen ensimmäinen listaykkönen.


title: The Beach Boys

text: Vuonna 1965 Beach Boys julkaisi suuren hitin ”Help Me, Rhonda” sekä surffityylin klassikkosinglen ”California Girls”. Samana vuonna nauhoitetut albumit "The Beach Boys Today!" ja "Summer Days (And Summer Nights!!)" panostivat jo selvästi kokonaisuuteen vastapainoksi aikaisemmille yhtyeen levyille, jotka oli rakennettu lähinnä yksittäisten hittien varaan. Samana vuonna Brian Wilson jättäytyi pois yhtyeen konserttikiertueilta. Yhtyeen levytyksiin osallistunut studiomuusikko Glen Campbell liittyi lyhyeksi aikaa kokoonpanoon kunnes Bruce Johnston liittyi mukaan yhtyeeseen vakituiseksi jäseneksi.


title: The Beach Boys

text: Beach Boys kehittyi musiikillisesti 1960-luvun puolessa välissä hyvin nopeasti. Brian Wilson alkoi keskittyä yhä enemmän studiotyöskentelyyn ja kehittyi lauluntekijänä. 16. toukokuuta 1966 ilmestyi Beach Boysin uran mestariteoksena pidetty "Pet Sounds". Sen klassisia lauluja ovat muun muassa ”Wouldn't It Be Nice”, ”Sloop John B”, ”God Only Knows” ja Brian Wilsonin soolosinglenä julkaisu ”Caroline, No”. Levyä pidetään yleisesti yhtenä kaikkien aikojen parhaista ja merkittävimmistä pop-levyistä. Albumi sijoittui ykköseksi sekä "Mojo Magazine"n että "New Musical Expressin" teettämällä listalla "The Greatest Albums of All Time".


title: The Beach Boys

text: Pet Soundsin jälkeen Brian Wilson halusi kuitenkin viedä Beach Boysin soundia vielä pidemmälle: lokakuussa 1966 julkaistiin single ”Good Vibrations”, joka nousi yhtyeen kaikkien aikojen suurimmaksi hitiksi ollen ykkösenä sekä Yhdysvaltain että Ison-Britannian listoilla (ja oli samalla kaikkien aikojen kustannuksiltaan kallein amerikkalainen single). Samaan aikaan Brian kärsi huumeongelmasta, masennuksesta ja ylipainosta - henkiset ongelmat diagnosoitiin myöhemmin skitsofreniaksi. Samoin työympäristö oli hyvin epämukava: siinä missä The Beatlesin musiikkia ymmärrettiin ja he saivat työskennellä rauhassa, ei Wilsonin uudistuksellista musiikkia otettu vastaan kovin hyvin Amerikassa, ja levy-yhtiö painosti häntä tekemään varmemmin kaupaksi menevää materiaalia.


title: The Beach Boys

text: Pian ”Good Vibrationsin” jälkeen Brian Wilson tapasi lauluntekijän ja sessiomuusikon Van Dyke Parksin. Yhdessä he alkoivat säveltää ja äänittää uutta albumia vuoden 1966 loppupuolella ja vuoden 1967 alkupuolella. Albumin nimeksi piti tulla "Smile". Levy oli lähes valmis (monet kappaleista kuten ”Heroes and Villains”, ”Cabin Essence” ja ”Wind Chimes” olivat käytännössä valmiit), mutta vain muutamaa viikkoa ennen The Beatlesin "Sgt. Pepper’s Lonely Hearts Club Bandin" julkaisua levyn julkaisua päätettiin siirtää. Yhtye julkaisi ”korvikealbumin” "Smiley Smile" syyskuussa 1967, ja myöhemmin kävi selväksi, että "Smilea" ei julkaista alkuperäisessä muodossaan koskaan. Siitä tuli populaarimusiikin historian kuuluisin julkaisematon levy, kunnes Brian Wilson julkaisi Smilen sooloprojektina ja uudelleenäänitettynä vuonna 2004.


title: The Beach Boys

text: Smile-projektin epäonnistuminen oli Brian Wilsonille raskas henkilökohtainen pettymys, mutta The Beach Boys ei silti lakannut levyttämästä uutta musiikkia. Vaikka kaupallinen suosio ja mediahuomio laskivat, pidetään 1960-luvun lopussa ja 1960- ja 1970-luvun taitteessa tehtyjä levyjä yleisesti yhtyeen parhaimpiin kuuluvina. Syvästi masentunut Wilson sai kirjoitettua albumeille "Sunflower" ja "Surf's Up" useita lauluja. Myös hänen Smile-hankkeeseen säveltämiään kappaleita käytettiin myöhemmillä albumeilla (esimerkiksi Surf's Up -sävelmä oli alun perin Smilelle suunniteltu). Vaikka Brian Wilsonin kädenjälki onkin vahvasti kuultavissa myöhemmillä albumeilla, olivat LP-kokonaisuudet "20/20", "Sunflower", "Surf's Up" ja "Holland" ensisijaisesti erinomainen näytön paikka muille yhtyeen jäsenille. Al Jardine, Carl Wilson, Mike Love sekä varsinkin Bruce Johnston ja Dennis Wilson osoittivat hekin osaavansa säveltää popmusiikkia, ja esimerkiksi "Surf's Up" -albumilla oli enimmäkseen muiden kuin Brian Wilsonin säveltämiä lauluja.


title: The Beach Boys

text: Vuonna 1973 yhtye julkaisi livelevyn "The Beach Boys in Concert". Vuonna 1976 yhtye julkaisi "15 Big Ones" -levyn, joka nousi Yhdysvaltain Billboard-listoilla sijalle 8, ja siltä singlenä julkaistu Chuck Berry -cover ”Rock and Roll Music” singlelistan sijalle 5. Myöhemmät 1970-luvun albumit eivät saavuttaneet enää kaupallista, eivätkä juurikaan myöskään kriitikoiden suosiota.


title: The Beach Boys

text: 1980-luvulle tultaessa The Beach Boys jatkoi edelleen konsertointia ja julkaisi vuonna 1980 albumin "Keeping The Summer Alive". Vuoden 1983 lopulla rumpali Dennis Wilson hukkui sukellellessaan alkoholin vaikutuksen alaisena ystävänsä veneellä. The Beach Boys jatkoi kuitenkin edelleen uraansa ja julkaisi kaksi vuotta myöhemmin 1985 omaa nimeään kantavan albumin "The Beach Boys" ja sai vielä joitakin myyntihittejä listoille. Singlestä ”Kokomo” tuli Beach Boysin viimeinen listan ykköshitti ja yksi koko uran suosituimmista kappaleista. Se kirjoitettiin elokuvaan "Cocktail" ja julkaistiin vuonna 1988. ”Kokomo” kuuluu suosiostaan huolimatta yhtyeen vähiten arvostettuihin singleihin. 1980-luvulla Beach Boys julkaisi useita albumeita, joista tunnetuimpia lienee lähinnä 1970-luvun tuotantoa sisältänyt kokoelma-albumi "Ten Years of Harmony" sekä ”Kokomo”-hitin sisältänyt "Still Cruisin´". Vuonna 1996 yhtye julkaisi albumin "Stars and Stripes Vol. 1", joka sisältää muiden artistien levyttämiä versioita vanhoista klassikoista.


title: The Beach Boys

text: Vuonna 1993 julkaistiin kuuden CD:n kokoelma, joka sisälsi lähes kaikki yhtyeen tärkeät kappaleet. Julkaisu sai musiikkilehdiltä erinomaiset arvostelut.


title: The Beach Boys

text: Myöhemmin yhtyeen elossa olevat jäsenet riitaantuivat. Carl Wilson menehtyi keuhkosyövän seurauksena vuonna 1998, ja samana vuonna Al Jardine jätti kiertämisen The Beach Boysin kanssa kiertäen nykyään oman Al Jardine’s Endless Summer Bandin kanssa. Mike Love ja Bruce Johnston esiintyvät yhtyeensä kanssa Beach Boysin nimellä, vaikkei muita alkuperäisiä jäseniä olekaan mukana. Brian Wilson viimeisteli "Smile"-projektinsa vuonna 2004, ja on esittänyt oman kiertuekokoonpanonsa kanssa muun muassa "Smilen" lauluja.


title: The Beach Boys

text: Vuonna 2012 The Beach Boysin klassisen kokoonpanon elossa olevat jäsenet Brian Wilson, Mike Love, Al Jardine ja Bruce Johnston sekä yhtyeessä alkuaikoina kitaraa soittanut David Marks lähtivät The Beach Boys 50th Anniversary Tour -nimiselle juhlakiertueelle. Kesällä 2012 julkaistiin myös uusi studioalbumi "That´s Why God Made The Radio". Levy ylsi kesäkuussa kolmanneksi "Billboard"-lehden Top 200 -listalla, ollen täten heidän kaikkien aikojen paras listadebyyttinsä.The Beach Boys on vieraillut Suomessa kuusi kertaa.Brian Wilson ei ole ollut mukana yhdelläkään The Beach Boysin Suomen-vierailuista, mutta on esiintynyt sooloartistina Pori Jazzeilla 13.7.2017.


title: The Beach Boys

text: The Beach Boysin oli tarkoitus esiintyä Helsingin Kulttuuritalolla 29.6.2010, mutta konsertti jouduttiin keskelle lomasesonkia sattuneen huonon lipunmyynnin vuoksi perumaan. Seuraavan kerran yhtye kutsuttiin konsertoimaan Suomeen vuotta myöhemmin Porin Yyteriin, mutta myös se peruuntui samasta syystä. The Beach Boys nähtiin kuitenkin esiintymässä Suomessa sovittuna päivänä. Yyterin keikan peruunnuttua heidät pyydettiin esiintymään nopealla varoitusajalla euralaisessa Sieravuoren lomakeskuksessa samana päivänä pidetyille festivaaleille.


title: Tabiteuea

text: Tabiteuea on yhteisnimitys kahdelle Tyynellämerellä Gilbertsaarilla sijaitsevalle saarelle, Pohjois- ja Etelä-Tabiteuealle. Molemmat kuuluvat Kiribatille ja sijaitsevat Tarawasta etelään. Pohjois-Tabiteuean pinta-ala on 26 neliökilometriä ja asukasluku oli noin 3 955 vuonna 2015. Etelä-Tabiteuean pinta-ala on 12 neliökilometriä ja asukasluku oli 1 306 vuonna 2015. Sana "Tabiteuea" on kiribatin kieltä ja tarkoittaa "maata, jossa ei ole päällikköjä".


title: Hertz

text: Hertz voi tarkoittaa:


title: RYL

text: RYL eli rakennustöiden yleiset laatuvaatimukset on sarja julkaisuja, joissa määritetään Suomessa toteutettavia kriteerejä rakennustarvikkeille, rakennustyölle ja valmiille rakennusosalle. RYL:n kustantaa Rakennustieto Oy. Julkaisut on eroteltu tuoteosan mukaisesti: MaaRYL, RunkoRYL, SisäRYL, MaalausRYL ja InfraRYL. Nykyiset versiot ovat ovat MaaRYL 2010, RunkoRYL 2010, MaalausRYL 2012, SisäRYL 2013, TalotekniikkaRYL 2002, KiinteistöRYL 2009 ja InfraRYL 2006/2010.


title: RYL

text: RYL:n laadinnassa ovat olleet mukana rakennusalan keskeiset toimijaosapuolet. RYL ei ole virallinen määräys, mutta rakennuttajan ja urakoitsijan välisissä sopimuksissa RYL on yleisesti sovittu sitovaksi laatumäärittelyksi. Kun suunnitelmissa viitataan RYLlin, ei kaikkia yksityiskohtia tarvitse esittää suunnitelmissa. Myös rakennustyön tapa ja lopputuloksen laatu saadaan standardoitua eri työkohteissa. RYLlin määräykset määrittävät myös niin sanotun "hyvän rakennustavan" minimin.


title: RYL

text: Juridisesti RYL:n yläpuolelle sijoittuvat lait, asetukset ja viranomaismääräykset, esimerkiksi "Suomen Rakentamismääräyskokoelman RakMk" määräykset. Myös varsinaiset suunnitelmat nousevat RYL:n yläpuolelle; mikäli jokin asia on esitetty molemmissa, noudatetaan pääsääntöisesti suunnitelmia, vaikka RYLlistä löytyisikin määritys ko. asialle.


title: RYL

text: Oleellista RYL-järjestelmässä on rakennusalalle yhteisesti sovittu "nimikkeistö", jonka avulla rakennushanke voidaan osittaa.


title: Irene Dukaina

text: Irene Dukaina (, 1066 – 19. helmikuuta 1123) oli Bysantin keisarinna ja Aleksios I Komnenoksen vaimo.


title: Irene Dukaina

text: Irene kuului mahtavaan Dukasten sukuun, jonka riveistä olivat tulleet keisarit Konstantinos X Dukas ja Mikael VII Dukas. Irenen ja Aleksioksen välit eivät koskaan olleet lämpimät, vaikka pari saikin seitsemän lasta.


title: Irene Dukaina

text: Kun Aleksios kaappasi vallan vuonna 1081, hän muutti keisarilliseen palatsiin asumaan äitinsä, Anna Dalassenan ja Mikael VII:n lesken Marian kanssa. Luultavasti Aleksios suunnitteli menevänsä naimisiin leskikeisarinnan kanssa. Irene sai asua palatsin alakerrassa. Vanhan tavan mukaan Irene olisi pitänyt kruunata keisarinnaksi samaan aikaan kun Aleksios kruunattiin keisariksi, mutta näin ei käynyt. Lopulta Irene kruunattiin viikko Aleksioksen jälkeen, kun kansa ja kaupungin patriarkka olivat painostaneet tätä.


title: Irene Dukaina

text: Parin ensimmäinen lapsi Anna syntyi pian sen jälkeen, kun Aleksios oli palannut taistelemasta Robert Guiscardia vastaan vuonna 1083. Annasta suunniteltiin heti alkuunsa Mikael VII:n pojan Konstantinoksen vaimoa. Mutta kun Irene sai Johanneksen vuonna 1087, Aleksios päätti tehdä tästä kruununperillisen ja syrjäyttää Konstantinoksen.


title: Irene Dukaina

text: Kun Aleksios oli kuolemaisillaan vuonna 1118, Irene olisi halunnut, että Annan miehestä Nikeforos Bryennioksesta olisi tullut uusi keisari hänen poikansa Johanneksen sijaan. Aleksios kuitenkin suosi Johannesta ja sai tämän ottamaan vallan omiin käsiinsä. Anna ja Irene yrittivät syrjäyttää Johanneksen, mutta yritys epäonnistui. Irene vetäytyi itse rakennuttamaansa luostariin, jossa hän myös kuoli.


title: Irene Dukaina

text: Anna Komnena kirjoitti myöhemmin isänsä elämäkerran, jossa hän myös kuvailee äitiään. Irene oli erittäin lukenut ihminen ja erityisen kiinnostunut uskonnosta. Hän lahjoitti suuria summia luostareille ja Anna mainitsee myös, että hän oli erittäin antelias myös tavallisia ihmisiä kohtaan.


title: Irene Dukaina

text: Irene ja Aleksios saivat seitsemän lasta:


title: Eturauhasen tulehdus

text: Eturauhasen tulehdus on eturauhaseen tuleva tulehdus, johon sairastuu arviolta 20 % miehistä jossain elämänsä vaiheessa, ja joillakin se uusiutuu jatkuvasti, jopa useita kertoja vuosittain. Vaiva voi iskeä keneen tahansa mieheen, 15-vuotiaasta ylöspäin. Vastoin yleistä luuloa eturauhasen tulehdus ei merkitse suurta eturauhassyövän riskiä. Eturauhasen tulehdus aiheuttaa helposti masennusta ja pelkoja vakavammista sairauksista tai vaikkapa hedelmättömyyden pelkoa. Joskus potilaita on ohjattu myös psykologin hoitoon.


title: Eturauhasen tulehdus

text: Tulehdus johtuu joko bakteeri-infektiosta, kuten sukupuolitauti klamydiassa, tai lantion tai ristiselän alueen kylmettymisestä. Eräs oletettu syy toistuviin tulehduksiin on virtsan tunkeutuminen eturauhaseen. Yleensä oireina jotain seuraavista: kipua ja/tai verta virtsatessa, virtsaamisen vaikeutta, tihentynyttä tarvetta virtsaamiseen myös öisin, kipua yhdynnässä ja ulostaessa tai edellä mainittujen jälkeen. Voi olla myös jatkuvaa kipua lantion ja ristiselän alueella tai suoraan itse eturauhasessa. Jotkut potilaat kokevat istuvansa ikään kuin tyynyn päällä. Samoja oireita liittyy myös eturauhasen ja virtsarakon syöpään, joten lääkärin tutkimus on siksi aiheellinen. Virtsarakko täynnä urheileminen – esimerkiksi juokseminen – voi edesauttaa eturauhasen tulehduksen syntyä. Ylipaino ja ikä ovat myös riskitekijöitä.


title: Eturauhasen tulehdus

text: Eturauhasen tulehduksesta on myös olemassa krooninen muoto, joka on yleisin eturauhasen tulehduksen muoto ja joka ei ole bakteerien aiheuttama. Oireet vaihtelevat ja ovat pääsääntöisesti samantyyppisiä kuin akuutissa bakteerien aiheuttamassa muodossa. Lisäoireena esiintyy harmaata vuotoa virtsaputkesta. Vuoto muistuttaa monella tavoin klamydian aiheuttamaan tulehdusta, vaikka siitä ei ole kyse. Tähän eturauhasen tulehdukseen syynä voi olla myös stressi tai muut psykologiset tekijät. Tulehdus on pitkäkestoinen ja voi olla harvinaisen hankala täysin parantaa.


title: Eturauhasen tulehdus

text: Yleisesti ennaltaehkäisynä on lämpimien vaatteiden käyttö ja kylmien istuinalustojen välttäminen. Virtsarakon- ja eturauhasen alueen tulehdukset lisääntyvät usein syksyisin ilman viiletessä.


title: Eturauhasen tulehdus

text: "Seuraavat neuvot erityisesti jatkuvista vaivoista kärsiville": Seksi tai Masturbointi: Esimerkiksi viikoittainen siemensyöksy puhdistaa eturauhasen epäpuhtauksista ja mahdollisesti eturauhasen tiehyitä tukkivasta liian paksusta ja happamasta siemennesteestä. Virtsan happamuus ja sakeus voivat edesauttaa tulehdusten syntyä, joten runsaampi nesteen nauttiminen alentaa toistuvaa tulehdusriskiä. Virtsarakko on syytä tyhjentää säännöllisesti, vaikka välitöntä virtsaamisen tarvetta ei tuntuisikaan. Tupakointi lisää kaikkien tulehdusten mahdollisuutta, joten tupakointi kannattaa lopettaa. Ummetuksen välttäminen kuitupitoisella ruokavaliolla, riittävällä nesteen nauttimisella ja liikunnan harrastamisella auttaa paljon.


title: Eturauhasen tulehdus

text: Hoidoista on tehokkaimpia ovat päivittäinen siemensyöksy tai eturauhasen lypsäminen, joka on syytä jättää lääkärin tai sairaanhoitajan tehtäväksi. Suomessa ei näitä hoitoja tehdä, koska eturauhanen voi ärtyä vielä enemmän tai vahingoittua vääristä otteista. Lääkäri määrää aina antibioottikuurin, vaikka tulehdus ei olisikaan bakteerin aiheuttama, koska antibioottilääkitys saattaa lievittää oireita myös bakteerittomassa tulehduksessa. Lääkäri määrää aina alfasalpaajan lääkkeeksi, joka rentouttaa eturauhasen, virtsarakon ja virtsaputken lihaksia, jolloin virtsa pääsee virtaamaan rakosta helpommin. Tavallisista särkylääkkeistä on vähän hyötyä. Lantionpohjan alueen lihaksia rentouttavat lääkkeet auttavat krooniseen jännitystilaan. Myös ultraäänihoitoa annetaan välilihan alueelle. Kylmettymistä pitää välttää ja lämpö kaikissa muodoissa on eduksi. Myös luontaistuotteista löytyy eturauhasen tulehdukseen sopivia valmisteita.


title: Nuorisokulttuuri

text: Nuorisokulttuuri on teinien tai laajemmin nuorten alakulttuuri, joka koostuu nuorten tulkinnasta nykymaailmasta ja siitä pohjautuvasta käyttäytymis- ja pukeutumistavoista, se on myös nuorien reaktio sille mitä senhetkinen elämänympäristö on, ja se mitä nuorilta vaaditaan ja odotetaan aikuisena. Se on yhteiskunnallinen ilmiö, joka on saanut alkunsa Yhdysvalloissa 1950-luvun alkupuolella, leviten hiljan myöhemmin myös muihin läntisiin teollisuusmaihin. Eräät kulttuurin piirteet vetoavat työläisnuorisoon kun taas jotkut keski- ja yläluokan nuorisoon. Kaupallistamisella on myös erittäin merkittävä osa nuorisokulttuurissa, sillä mm. tavarat ja vaatteet toimivat nuorison tyylien rakentajina, jolloin voidaan puhua pikemminkin nuorisomuodista tai nuorisomainonnasta.


title: Nuorisokulttuuri

text: Suomessa nuoriso omaksuu nopeasti kansainvälisiä tyylejä ja muoteja.


title: Nuorisokulttuuri

text: Muun muassa sosiologit tutkivat alakulttuurien ja nuorisoliikkeiden syntyä, laajenemista sekä sammumisen kiertokulkua.


title: Randy Rhoads

text: Randall William ”Randy” Rhoads (6. joulukuuta 1956 Santa Monica, Kalifornia – 19. maaliskuuta 1982 Leesburg, Florida) oli yhdysvaltalainen rock-kitaristi.


title: Randy Rhoads

text: Rhoads ehti lyhyen elämänsä aikana vaikuttaa suuresti kitaransoittoon. Hän yhdisteli rock-kitarointia ja klassista kitaransoittoa, ja hänen kahta Ozzy Osbournen kanssa tekemäänsä albumia ("Blizzard of Ozz" ja "Diary of a Madman") pidetään nykyaikaisen rock-kitaroinnin edelläkävijöinä.


title: Randy Rhoads

text: Randy syntyi 6. joulukuuta 1956 St. Johnin sairaalassa, Santa Monicassa, kolmilapsiseen perheeseen. Hän aloitti kitaransoiton seitsemänvuotiaana. Teini-ikäisenä hän soitti eri yhtyeissä ja 1970-luvun puolivälissä hän perusti yhdessä ystävänsä Kelly Garnin ja Kevin DuBrowin kanssa Quiet Riot -yhtyeen. Rhoads työskenteli myös kitaransoiton opettajana äitinsä koulussa Hollywoodissa Quiet Riotissa soittamisen sivussa ja ennen liittymistä Ozzy Osbournen yhtyeeseen. Yhtye keikkaili ahkerasti Los Angelesin klubeissa ja sai levytyssopimuksen CBS-yhtiöltä. Yhtye teki kaksi albumia, jotka molemmat julkaistiin vain Japanissa. Levyt ovat nykyään keräilyharvinaisuuksia.


title: Randy Rhoads

text: Ahkerasta yrityksestä huolimatta yhtye ei tehnyt varsinaista läpimurtoa ja vuonna 1979 alkoivat erimielisyydet nousta pintaan.


title: Randy Rhoads

text: Samana vuonna Ozzy Osbourne erotettiin Black Sabbathista ja hän alkoi managerinsa johdolla suunnitella soolouraa. Osbourne asui tuolloin Los Angelesissa ja ensimmäinen muusikko, jonka hän sai riveihinsä, oli nuori basisti nimeltä Dana Strum. Strum oli soitellut yhtyeensä kanssa samoilla klubeilla kuin Quiet Riot ja vakuutti Ozzylle, että Rhoads olisi juuri oikea mies Ozzyn yhtyeeseen. Rhoads ei aluksi ollut ollenkaan kiinnostunut asiasta, koska ei ollut koskaan pitänyt Black Sabbathin musiikista, mutta Strumin päättäväinen asenne ja Quiet Riotin huono tilanne saivat Randyn pään kääntymään. Koesoiton jälkeen Randy Rhoadsista tuli Ozzy Osbournen kitaristi.


title: Randy Rhoads

text: Ensimmäiseksi kokoonpanoksi vakiintui lopulta Ozzy Osbourne, Randy Rhoads, Bob Daisley (Rainbow) ja Lee Kerslake (Uriah Heep). Yhtye nauhoitti ensimmäisen albumin "Blizzard of Ozz" alkuvuodesta 1980 ja se julkaistiin saman vuoden syksyllä. Levy nousi Englannin listoilla sijalle 7. Rhoadsin klassisen musiikin vaikutteet tulevat esille muun muassa kappaleissa "Mr. Crowley", "Crazy Train" ja "Suicide Solution". Rhoadsin akustisen kitaran soittoa kuullaan kappaleissa "Revelation (Mother Earth)" ja "Dee".